title: Pangnirtung

text: Vuonna 1921 Hudson's Bay Company perusti kylän läheisyyteen kauppa-aseman. Kaksi vuotta myöhemmin Kanadan ratsupoliisi rakensi kylään toimipisteen. Ensimmäinen valtion nimittämä opettaja saapui kylään 1956 ja 1962 kylään valmistui ensimmäinen hallintorakennus.


title: Pangnirtung

text: Kyläläiset kalastavat alueella piikkikampelaa, joka jalostetaan kylässä. Kalastuselinkeinon kaupallinen hyödyntäminen on ollut erittäin vaikeaa kylästä puuttuvan sataman johdosta. Nykyistä pienvenesatamaa on mahdollista käyttää vain osan aikaa päivästä johtuen sataman mataluudesta ja vuoroveden vaihteluista. Vuonna 2008 Kanadan kalastus- ja merikomitea teki periaatepäätöksen sataman rakentamisesta. 20. elokuuta 2009 Kanadan pääministeri Stephen Harper vieraili kylässä ja julkisti 25 miljoonan dollarin rakennushankkeen uuden allonmurtajan ja sataman rakentamisesta kylään.


title: Taloyoak

text: Taloyoak (, tunnetaan myös nimellä Talurjuaq) on pikkukylä Kanadassa, Nunavutin territoriossa, Kitikmeotin alueella. Kylä sijaitsee Boothian niemimaalla. Kylän nimi oli 1. heinäkuuta 1992 saakka Spence Bay. Kylän väkiluku on 1 029 (899 (2011) ja 809 (2006)). Kylä sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Taloyoakin lentoasema.


title: Taloyoak

text: Erään lähteen mukaan niemimaan vastarannalla sijaisevalla Thom Bayssä olisi myös asutusta (Mission) ja tilastoissa näiden asukasluvut lasketaan alueellisesti yhteen "Taloyakin" asukaslukuna.


title: Helmiorneero

text: Helmiorneero ("Margarornis squamiger") on Etelä-Amerikassa tavattava orneeroihin kuuluva varpuslintu.


title: Helmiorneero

text: Kooltaan helmiorneero on noin 16 cm. Selästään, siivistään ja pyrstöstään laji on väriltään syvän kastanjanruskea. Pää on tummemman ruskea. Silmien yläpuolella on valkea silmäkulmajuova ja myös kurkku on väriltään valkoinen. Pyrstö on melko pitkä ja jotkin höyhenistä ovat teräväkärkiset. Vatsa on väriltään oliivinruskea ja siinä on valkoisia täpliä. Rakenteeltaan helmiorneero muistuttaa kipuajia. Ulkonäöltään helmiorneero muistuttaa tähtiorneeroa ("Margarornis stellatus"), mutta elää korkeammalla vuoristossa kuin se.


title: Helmiorneero

text: Helmiorneeroa tavataan alueelta, joka ulottuu Venezuelasta Peruun ja lisäksi Argentiinasta. Linnun elinympäristöä ovat lämpimähköt korkealla sijaitsevat vuoristometsät, metsien reunat sekä Polylepis-puita kasvavat metsiköt puurajan yläpuolella. Lajia tavataan useimmiten metsissä, jotka sijaitsevat 1 500–3 000 metrin korkeudella merenpinnasta.


title: Helmiorneero

text: Helmiorneerot kiipeilevät puiden rungoilla kipuajien tavoin ja hyppivät oksistoissa etsiessään ravintoa. Laji viihtyy erityisesti paikoissa, joissa päällyskasveja ja sammalta on runsaasti. Lajia tavataan yksin pareittain tai pieninä ryhminä. Helmiorneerot liikkuvat hyvin usein sekaparvissa, joissa on useita eri lintulajeja. Lajin pesimäkausi kestää tammikuusta syyskuuhun. Helmiorneeron pesä on sammalista tehty pallo, johon kuljetaan pesän sivusta.


title: Käyttöoikeus

text: Käyttöoikeus on oikeudellinen valta käyttää toisen omistamaa kiinteistöä tai irtainta esinettä. Se kuuluu rajoitettujen esineoikeuksien piiriin. Käyttöoikeudet jaetaan kahteen ryhmään, joista toisessa käyttöoikeuteen sisältyy valta hallita esinettä (esimerkiksi vuokraoikeus irtaimeen esineeseen, huoneenvuokraoikeus ja maanvuokraoikeus) ja toiseen tällaista oikeutta ei sisälly (esimerkiksi rasiteoikeus). Käyttöoikeus saadaan joko sopimuksella, testamentilla tai viranomaisen päätöksellä. Käyttöoikeuden haltija ei yleensä voi luovuttaa sitä kolmannelle. Käytön päätyttyä esine on palautettava takaisin omistajalleen olennaisesti alkuperäisessä kunnossa.


title: Käyttöoikeus

text: Suomen lainsäädännössä on säädelty maanvuokrausta, huoneenvuokrausta, metsästysoikeuden vuokrausta, kalastusoikeuden vuokrausta, testamenttiin perustuvaa käyttöoikeutta ja viranomaisen perustamia rasitteita. Sen sijaan kiinteistöeläkkeestä, metsänhakkuuoikeudesta ja oikeudesta ottaa maa-aineksia toisen alueelta on olemassa pääasiassa oikeuskäytännössä kehittynyttä tapaoikeudellista normistoa.


title: Käyttöoikeus

text: Viranomaisen valvonnassa tai viranomaisen perustamien käyttöoikeuksien oikeusvaikutukset asianomaisten välillä ja suhteessa kolmansiin sekä käyttöoikeuden voimassaolo, muuttaminen ja lakkaaminen on säännelty laeilla. Sen sijaan sopimukseen perustuvien käyttöoikeuksien kohdalla vallitsee sopimusvapauden periaate. Tällöin oikeudet ja velvollisuudet määritellään sopimuksen perusteella, ellei lainsäädännöstä tai hyvän tavan vaatimuksesta muuta johdu. Käyttöoikeussopimukset ovat vapaamuotoisia, ja ne voivat olla suullisia, kirjallisia tai konkludenttisia, jolloin sitoutumistahto osoitetaan käyttäytymisellä.


title: Herra Darwinin puutarhuri

text: Herra Darwinin puutarhuri on Kristina Carlsonin romaani vuodelta 2009. Teoksen tapahtumaympäristö on brittiläinen Downin kylä 1870-luvun lopulla. Kylässä asuu kuuluisuus Charles Darwin, jonka varsinaiset saavutukset jäävät kyläläisiltä hämäriksi. Keskeinen henkilö romaanissa on Darwinin puutarhuri Thomas Davies, jonka kärsimysten vertauskohta on "Raamatun" Job. Teos on Maan ääreen -kirjan jälkeen Carlsonin toinen maailmalle sijoittuva romaani.


title: Herra Darwinin puutarhuri

text: "Helsingin Sanomien" Mervi Kantokorpi kutsui teoksen suurimmaksi innovaatioksi sen kerrontaa ja Carlsonin hyveeksi erehtymätöntä proosarytmiä. Kantokorven mukaan teoksen tyylillinen tuoreus on uutta suomalaisessa proosassa.


title: Herra Darwinin puutarhuri

text: Teos on julkaistu tšekiksi nimellä "Zahradník pana Darwina "(Mladá Fronta, 2011), viroksi nimellä "Harra Darwini aednik" (Loomingu raamatukogu 36-37/2012) ja englanniksi nimellä "Mr Darwin's Gardener" (Peirene, 2013).


title: Suomen oikeuskirjastot

text: Suomen oikeuskirjastot ovat ensi sijassa oikeustieteellistä, mutta myös valtiotieteellistä kirjallisuutta kokoavia kirjastoja, joita käytetään juridisen koulutuksen, tiedonhaun ja tutkimuksen tarpeisiin. Varhaisimmat oikeuskirjastot olivat tuomioistuinten kirjakokoelmia, joista Turun hovioikeuden kirjasto perustettiin 1623 ja Vaasan hovioikeuden kirjasto 1776. Myös valtiolliset virastot keräsivät oikeudellista kirjallisuutta. Turun akatemian kirjasto perustettiin 1640 ja siirrettiin Helsinkiin 1828. Ensimmäinen tiedekuntakirjasto oli 1910 perustettu Helsingin yliopiston lainopillinen seminaarikirjasto. Oikeudellisen alan keskuskirjastona toimiva Eduskunnan kirjasto perustettiin 1872 nimellä Suoman valtiosäätyjen kirjasto.


title: Suomen oikeuskirjastot

text: Oikeuskirjastoja ovat


title: Vireystila

text: Vireystila kuvaa ihmisen virkeyden astetta. Virkeimmillään ihminen on heti herättyään, minkä jälkeen virkeys vähenee tasaisesti ennen seuraavaa lepoa. Vireystilalla on suuri merkitys mm. keskittymiselle ja oppimiselle. Mikäli tuntee väsymystä, vireystila on alhainen, ja pitäisi mennä nukkumaan.


title: Vireystila

text: Vireystila on psykologinen ja biologinen ilmiö. Keskiaivot säätelevät vireystilaa ja virkeyden rytmiä.


title: Colin Davis (kilpa-autoilija)

text: Colin Davis (29. heinäkuuta 1933 – 2012) oli brittiläinen Formula 1 -kuljettaja. Hän osallistui kahteen Formula 1 -osakilpailuun kaudella 1959. Hän oli 11. Italian GP:ssä ja keskeytti Ranskan GP:ssä. Hän ajoi Scuderia Centro Sud -tallissa. Davis voitti vuoden 1964 Targa Florion kilpailun yhdessä Antonio Puccin kanssa ajaen Porsche 914 GTS -autolla.


title: Colin Davis (kilpa-autoilija)

text: Davis oli kilpa-autoilija Sammy Davisin poika.


title: Makari

text: Makari (1482–1563) oli Moskovan ja koko Venäjän metropoliitta. Hän aloitti uransa munkkina ja toimi Novgorodin arkkipiispana vuodesta 1526. Tällöin hänen tavoitteensa oli vahvistaa kristinuskon asemaa karjalaisten ja muiden suomensukuisten kansojen keskuudessa Luoteis-Venäjällä. Moskovan metropoliittana Makari toimi vuodesta 1542. Vuonna 1547 hän kruunasi Iivana Julman tsaariksi. Makari edisti munkkilaitoksen toimintaa ja uskonnollisen kirjallisuuden julkaisemista. Itse hän julkaisi kronikan ja laajan kokoelman pyhimyselämäkertoja.


title: Makari

text: Novgorodin arkkipiispana Makari järjesti luostarien toiminnan uudelleen siten, että munkit alkoivat asua yhdessä aiemmin käyttämiensä erillisten huoneiden sijaan. Moskovan ja koko Venäjän metropoliittana hän ajoi kirkollisen elämän keskusjohtoisuutta. Hän esti paikallisten pyhimysten palvelusta tarjoten tilalle moskovalaisia ja yleisvenäläisiä pyhimyksiä. Makari toimitti kirkkojärjestyksen, jonka vuoden 1551 kirkolliskokous hyväksyi. Se oli pitkään voimassa Venäjän kirkkojärjestyksenä.


title: Mauno-Olavi Pötry

text: Mauno-Olavi Pötry (17. tammikuuta 1946 Lappeenranta – 11. huhtikuuta 1996 Lappeenranta) oli suomalainen näytelmäkirjailija.


title: Mauno-Olavi Pötry

text: Pötry oli kansakoulun käytyään rakennustöissä kunnes hän vammautui työmaalla sattuneessa onnettomuudessa Helsingissä 1963 ja jäi tapaturmaeläkkeelle. Onnettomuuden seurauksena Pötry halvaantui pyörätuoli-invalidiksi. Hän pystyi kuitenkin käyttämään kirjoittamiseen toista kättään ja hän kirjoitti myös suutikun avulla. Pötry harrasti myös veneilyä ja hänen veneensä oli rakennettu sellaiseksi että vammainenkin pystyi sitä käyttämään.


title: Mauno-Olavi Pötry

text: Pötry kirjoitti 1970-luvulla kaksi hyvän arvostelu- ja yleisömenestyksen saanutta näytelmää. Maaltapaosta kertonut "Muuttolintu" (1973) esitettiin myös televisiossa ja 1974 kantaesityksensä sai farssi "Hymyilevä potilas". Molemmat näytelmät esitettiin aikanaan Tampereen Teatterikesässä. Pötry toimi myös teatterikriitikkona, avusti lehtiä, veti näytelmäpiiriä sekä toimi alustajana ja runoiltojen pitäjänä.


title: Mauno-Olavi Pötry

text: Useista vaikeista sairauksista kärsinyt Pötry kuoli 1996 50-vuotiaana.


title: Scuderia Centro Sud

text: Scuderia Centro Sud oli yksityinen tiimi, joka kilpaili F1-sarjassa vuosina 1956–1965. Talli saavutti 24 pistettä 49 kilpailussaan, mutta ei yhtään voittoa. Tallin perusti Guglielmo "Mimmo" Dei. Talli käytti Maseratin, Ferrarin, Cooperin ja BRM tallin autoja sekä moottoreita (Cooperin kohdalla Climaxin moottoreita). Talli oli ensimmäinen, joka kilpailutti naiskuljettajaa F1-luokassa. Tallilla ajoivat muun muassa Masten Gregory, Giancarlo Baghetti, Lorenzo Bandini ja Wolfgang von Trips.


title: Vastalause

text: Vastalause on oikeustieteessä johonkin päätökseen, toimenpiteeseen tai tahdonilmaisuun liitetty eriävä mielipide. Se vapauttaa tekijänsä vastaamasta päätöksestä (reservaatio) tai pidättää hänelle jonkin oikeuden tai vaatimuksen (protesti). Eriävä mielipide merkitään pöytäkirjaan tai muuhun asiakirjaan, jolloin vastalauseen esittäjä vapautuu vastuusta. Ellei henkilö esitä vastalausetta, hänen katsotaan yhtyneen päätökseen. Vastalauseen esittäjä voi olla esimerkiksi kolleginen viranomainen tai julkisoikeudellisen tai yksityisoikeudellisen yhteisön hallintoelimen jäsen. Kokouksessa läsnä olleella yhteisön jäsenellä katsotaan olevan oikeus moittia päätöstä vain silloin, kun pöytäkirjaan on merkitty hänen vastustaneen päätöstä.


title: Tomi Lindblom

text: Tomi Lindblom on suomalainen valtiotieteiden tohtori, tietokirjailija ja toimittaja. Lindblomin väitöskirja hyväksyttiin toukokuussa 2009 Helsingin yliopiston viestinnän laitoksella. Väitöskirjan aiheena oli "Uuden median murros Alma Mediassa, Sanoma Oy:ssä ja Yleisradiossa 1994–2004". Lisäksi Lindblom on kirjoittanut Joel Hallikaisesta kirjan ""Elämäni tarina"", Esakallion huvikeskuksen historiikin ""Kymmenen legendan Esakallio"", Ekku Peltomäen elämäkerran "Ekku Peltomäki – Valoissa ja varjoissa", Antti Einiön elämäkerran "Antti Einiö – Rokkia ikä kaikki", Erkki Raposta kertovan kirjan "Hei, anna nimmari – Eki-Sedän stoori" sekä vuonna 2013 ilmestyneen Pankakosken kartonkitehtaiden satavuotishistoriikin.


title: Tomi Lindblom

text: Lindblom aloitti toimittajanuransa Yleisradiossa Radion nuorten ohjelmissa 1980-luvun puolivälissä "Varusmies"-ohjelman toimittajana. 1980-luvun lopulla hän siirtyi toimittajaksi Suomen Tietotoimistoon ja vuonna 1990 MTV:n uutisiin.


title: Tomi Lindblom

text: MTV:ssä Lindblom työskenteli toimittajana ja uutisankkurina niin Kymmenen Uutisissa kuin "Huomenta Suomi" -ohjelmassa. Vuosina 1994–1997 hän oli Valitut Palat -lehdessä kotimaisista artikkeleista vastaavana toimittajana. Lindblom on yksi eniten käännetyistä suomalaisista toimittajista, sillä hänen lumiaiheinen artikkelinsa julkaistiin vuonna 1996 Suomen lisäksi kaikkiaan 17 muussa kansainvälisessä Reader's Digest -lehdessä ympäri maailman.


title: Tomi Lindblom

text: Lindblom palasi MTV:n uutisiin 1990-luvun lopulla, josta alkaen hän työskenteli uutisankkurina sekä uutisten toimituspäällikkönä ja päätoimittajana vastuullaan MTV3:n Internet-, matkapuhelin- ja Tekstikanavasisällöt.


title: Tomi Lindblom

text: Lindblom erikoistui MTV:n uutisissa musiikkiaiheisten juttujen tekemiseen ja haastatteli vuosien kuluessa lähes kolmeasataa kotimaista ja ulkomaista musiikintekijää. Vuosina 2006-2009 hän työskenteli tapahtumatuotantoihin erikoistuneessa Eastway-konsernissa tiedotuspäällikkönä sekä Menolippu Oy:n kehitysjohtajana.


title: Tomi Lindblom

text: Lindblom perusti vuonna 2009 toimintansa aloittaneelle SuomiTV-kanavalle uutistoimituksen ja toimi lokakuusta 2009 alkaen aluksi kanavan ensimmäisenä uutis- ja ajankohtaisohjelmien päätoimittajana sekä lokakuusta 2010 kanavan koko ohjelmatoiminnan vastaavana päätoimittajana vuoden 2011 kesään. Sen jälkeen hän on työskennellyt omassa Visual Media Productions -nimisessä viestintäyhtiössä.


title: Tomi Lindblom

text: Lindblom esiintyi 1980-luvulla avustajana yhteensä yli sadassa televisio-ohjelmassa. Lisäksi hän oli vieraana Levyraati-ohjelmassa niin Jaakko Jahnukaisen kuin Jukka Virtasen puheenjohtaja-aikoina.


title: Tomi Lindblom

text: Lindblom kirjoitti ylioppilaaksi ilmaisutaitoon erikoistuneesta Kallion lukiosta. Vuodesta 2009 hän on toiminut lukion stipendivarallisuutta hoitavan Kallion yhteiskoulu-säätiön puheenjohtajana.


title: Tomi Lindblom

text: Lindblom toimi Ohjelma-Avustajat ry:n hallituksessa ja puheenjohtajana 1980-luvulla useiden vuosien ajan. Lisäksi hän toimi 1980- ja 1990-lukujen vaihteessa Suomen Reserviupseeriliitossa lukuisissa luottamustehtävissä, kuten Akateemiset Reservinupseerit ry:n hallituksessa.


title: Tomi Lindblom

text: Lindblom harrastaa harvinaisten nimikirjoitusten ja historiallisten dokumenttien keräilyä. Kokoelman kohteita on ollut näytteillä muun muassa Postimuseossa sekä kansainvälisessä Finlandia 1988 -näyttelyssä Helsingissä, Turun Aboex 1989 -näyttelyssä ja pohjoismaisessa Nordia 2006 -näyttelyssä Helsingin Messukeskuksessa.


title: Nikodemus Hauvonen

text: Nikodemus Hauvonen (20. maaliskuuta 1845 Harjavalta – 31. toukokuuta 1897 Turku) oli suomalainen lyseon lehtori ja kirjallisuuden suomentaja.


title: Nikodemus Hauvonen

text: Hauvosen vanhemmat olivat maanviljelijä Heikki Matinpoika (Korpi) ja Maria Kristiina Juhontytär. Hän pääsi ylioppilaaksi 1866 Turun lukiosta ja suoritti opettajakandidaattitutkinnon 1869.


title: Nikodemus Hauvonen

text: Hauvonen toimi saksan kielen opettajana Viipurissa ja vuodesta 1888 Turun suomalaisessa lyseossa. Hän suomensi useita lähinnä saksan- ja ranskankielisiä teoksia. Hauvonen suomensi muun muassa Fritz Reuterin teokset "Maamiesajoiltani" ja "Sotavuodelta 1813", Henri Bernardin de Saint-Pierren teoksen "Paul ja Virginia" ja Gustaf Emanuel Beskowin "Matkamuistelmia Egyptistä, Sinailta ja Palestinasta 1859–1860".


title: Muhammad Ibn Ishaq Ibn Yasar

text: Muḥammad ibn Isḥāq ibn Yasār ibn Khiyār (; 704 Medina – 767 Bagdad), tunnetaan yleisesti nimellä Ibn Isḥāq, oli arabialainen muslimihistorioitsija, joka kokosi Profeetta Muhammadin ensimmäisen elämäkerran Sirat Rasul Allah (Allahin profeetan elämäkerta).


title: Luettelo skotlantilaisista viskitislaamoista

text: Tämä on luettelo toiminnassa olevista skotlantilaisista viskitislaamoista.


text: Mallasviskitislaamot on jaoteltu alueittain.


text: Viime vuosikymmeninä suljettuja mallasviskitislaamoja ovat muun muassa:Jyväviskejä ("grain whisky") tuottavia toiminnassa olevia skottitislaamoja on vain seitsemän:


title: Smaragditaulu

text: Smaragditaulu (; myös "Secretorum Hermetis", ”Hermeen salaisuus”) on lyhyt hermetistinen kirjoitus, joka esittää olevansa peräisin egyptiläiseltä viisaalta tai jumalalta Hermes Trismegistokselta. Kirjoitus esittää paljastavansa alkusubstanssien salaisuudet.


title: Smaragditaulu

text: "Smaragditaulun" alkuperää ei tunneta varmuudella, ei edes sitä, onko se peräisin antiikin ajalta vai keskiajalta. Kirjoitus tunnetaan keskiajan arabian- ja latinankielisistä käsikirjoituksista. Se on mahdollisesti ollut alun perin syyriankielinen. Keskiajalla eurooppalaiset alkemistit pitivät kirjoitusta alansa perustana.


title: Smaragditaulu

text:
"Smaragditaulu" käännettiin latinaksi arabian kielestä. Varhaisin tunnettu läntinen käännös oli Pseudo-Aristoteleen teoksessa "Secretum Secretorum", joka oli todellisuudessa käännös hallitsijoille suunnatusta ohjekirjasta "Kitab Sirr al-Asar". Se esitti olevansa Aristoteleen Aleksanteri Suurelle lähettämä kirje. Latinankielisen käännöksen tekivät Johannes Hispalensis noin vuonna 1140 ja Philippus Tripolilainen noin vuonna 1243.
Kirjoituksesta tehtiin latinaksi myös muita käännöksiä, mahdollisesti eri lähteistä. Se esiintyi arabiankielisissä luonnon salaisuuksia käsitelleissä teoksissa "Kitab Ustuqus al-Uss al-Thani" (”Perusalkuaineiden toinen kirja”), joka on laitettu Geberin nimiin, sekä "Kitab Sirr al-Khaliqa wa San`at al-Tabi`a" (”Kirja luomisen salaisuudesta ja luonnon taiteesta”; tunnetaan myös nimellä "Kitab Balaniyus al-Hakim fi'l-`Ilal", ”Balinas Viisaan kirja syistä”). Kyseiset arabiankieliset teokset ovat peräisin noin vuosien 650-830 väliseltä ajalta.


title: Smaragditaulu

text: Tutkijat ovat nähneet yhtäläisyyksiä näiden sekä Job Odessalaisen (800-luku) syyriaksi kirjoittaman "Aarteiden kirjan" välillä, sekä Nemesios Emesalaisen (300-luku) kreikankielisten kirjoitusten välillä. Nämä kirjoitukset eivät kuitenkaan sisällä itse taulua. Arabiankielisen kirjoituksen nimessä esiintyvä ”Balinas Viisas” on puolestaan yhdistetty Apollonios Tyanalaiseen, mutta hänen osallisuudestaan kirjoituksen syntyyn ei ole todisteita.


title: Smaragditaulu

text: "Smaragditaulun" suosio on kestänyt pitkään. Se on ainoa muulla kuin kreikan kielellä kirjoitettu osa hermetistisiä kirjoituksia, joka on saanut suurempaa huomiota lännessä. "Smaragditaulusta" tuli sen useiden läntisten versioiden ja käännösten kautta keskeinen osa keski- ja renessanssiajan alkemiaa. Kirjoitusta pidettiin arvokkaana, koska sen katsottiin sisältävän ohjeet sille, mitkä alkemistien päämäärät olivat, ja vihjaavan mahdollisesti alkemistisen kullan reseptin.


title: Smaragditaulu

text: Alkemisti Hortulanus (Ortolanus) kirjoitti 1300-luvulla laajan kommentaarin ”Hermeen salaisuudesta”. Teos oli merkittävä alkemian myöhemmän kehityksen kannalta. Tästä "Smaragditaulun" kopiosta ja Ortolauksen kommentaarista on säilynyt lukuisia käsikirjoituksia. Tekstin kommentaareja ja käännöksiä julkaisivat myös muun muassa Johannes Trithemius, Roger Bacon, Michael Maier, Aleister Crowley, Albert Suuri ja Isaac Newton. Alkemian suosion hiipumisen jälkeen teksti on kiinnostanut okkultistisia ja esoteerisiä piirejä.


title: Smaragditaulu

text: "Smaragditaulu" mainitaan negatiivisessa valossa William Blaken pääteoksessa "Jerusalem".


title: Smaragditaulu

text: "Smaragditaulu" sisältää versiosta ja käännöksestä riippuen 13-15 lausetta. Teksti on täynnä symboliikkaa, eikä sen suora lukeminen paljasta lauseiden merkitystä. Kirjoitus esittää kuvaavansa muuttumattomia, kaiken takana olevia totuuksia. Kaiken esitetään saaneen alkunsa yhdestä. Mikrokosmoksen ja makrokosmoksen välillä on yhteys. Kirjoitus antaa myös alkemistisia ohjeita alkuaineiden erottamisesta luonnollisille paikoilleen: näin toimiva ”saa haltuunsa koko maailman loiston”.


title: Riitta Karjalainen

text: Riitta Elina Karjalainen (s. 26. toukokuuta 1968 Kokkola) on suomalainen suunnistaja ja hiihtosuunnistaja.


title: Riitta Karjalainen

text: Suunnistuksen MM-kilpailuissa Bendigossa 1985 Karjalainen sijoittui viestissä kuudenneksi ja henkilökohtaisella matkalla 12:nneksi. Gerardmerin suunnistuksen MM-kilpailuissa 1987 hän sijoittui neljänneksi viestissä ja 12:nneksi henkilökohtaisella matkalla.


title: Riitta Karjalainen

text: Skellefteån hiihtosuunnistuksen MM-kilpailuissa 1990 Karjalainen voitti viestisuunnistuksen maailmanmestaruuden Mirja Linnainmaan ja Virpi Juutilaisen kanssa. Hän sijoittui pikamatkalla neljänneksi ja normaalimatkalla kuudenneksi. Borovetsin hiihtosuunnistuksen MM-kilpailuissa 1992 hän voitti viestihopeaa joukkuetovereinaan Mirja Ojanen ja Virpi Juutilainen. Normaalimatkalla hän sijoittui 11:nneksi. Val di Nonin hiihtosuunnistuksen MM-kilpailuissa 1994 hän sijoittui pikamatkalla seitsemänneksi ja normaalimatkalla kahdeksanneksi.


title: Riitta Karjalainen

text: Karjalainen voitti Tampereen Pyrinnön joukkueessa Tiomilan vuosina 1990 ja 1991. Hän edusti urallaan Lahden Suunnistajia, Tampereen Pyrintöä ja Ähtärin Urheilijoita. Häntä valmensi hänen isänsä Kyösti Karjalainen.


title: HMS Britannia (1762)

text: HMS Britannia oli Britannian Kuninkaallisen laivaston 100-tykkinen ensimmäisen luokan linjalaiva.


title: HMS Britannia (1762)

text: Alus tilattiin 28. maaliskuuta 1751 Portsmouthin telakalta ja sen tuli täyttää vuoden 1745 hankintamääräykset. Aluksen vastaavana mestarina oli Pierson Lock joulukuuhun 1755, minkä jälkeen rakennustöistä vastasi Edward Allin toukokuuhun 1762 ja työn saattoi loppuun Thomas Bucknall. Sen köli laskettiin 1. heinäkuuta ja alus laskettiin vesille 19. lokakuuta 1762. Aluksen rakentamis- ja varustamiskustannukset olivat vuoteen 1764 mennessä £45 844/2s/8d. Aluksen tykkikannelle asennettiin 28 kpl 42 naulan tykkejä, jotka myöhemmin vaihdettiin 32 naulan tykkeihin. Kymmenen puolikannen ja kaksi etukannen tykeistä vaihdettiin vuonna 1790 samaan määrään 32 naulan karronadeja.


title: HMS Britannia (1762)

text: Alukselle tehtiin huolto- ja muutostöitä huhtikuusta elokuuhun 1772 Portsmouthissa, minkä kustannukset olivat 6371 puntaa 11 shillinkiä ja 11 pennyä. Alus varustettiin kesäkuusta 1778 huhtikuuhun 1779 Portsmouthissa Kanaalin laivastoa varten. Tämän varustamisen kustannukset olivat 15 597 puntaa 16 shillinkiä.


title: HMS Britannia (1762)

text: Ranskan liityttyä Yhdysvaltain vapaussotaan tukeakseen kapinoivia siirtokuntia ja Espanjan julistettua Britannialle sodan pakotti Britannian lisäämään palveluksessa olevien alusten määrää. "HMS Britannia" otettiin ensimmäisen kerran palvelukseen elokuussa 1778 päällikkönään John Moutray, joka siirrettiin 2. maaliskuuta 1779 "HMS Ramilliesin" päälliköksi. Alus määrättiin huhtikuussa 1779 vara-amiraali George Darbyn lippulaivaksi, jolloin aluksen päälliköksi tuli Charles Morice Pole (1. huhtikuuta alkaen) ja kesäkuussa edelleen kontra-amiraali Sir John Lockhart Rossin lippulaivaksi. Alus siirrettiin tammikuussa 1780 kuparoitavaksi Portsmouthiin, josta se palasi palvelukseen syyskuussa Kanaalin laivueeseen kapteeninaan James Bradley (26. elokuuta alkaen).


title: HMS Britannia (1762)

text: Amiraliteetin saamien tietojen nojalla alus valmistautui marraskuussa 1981 lähtemään kontra-amiraali Kempenfeltin laivueen mukana merelle torjuakseen amiraali Guichenin suojaaman saattueen pääsyn Brestistä Länsi-Intiaan ja amiraali de Grassen laivasto-osastolle. Kontra-amiraali Kempenfeltin kanaalinlaivue, johon kuului 12 linjalaivaa, lähti merelle 2. joulukuuta ja de Guichenin 12 linjalaivan osasto lähti merelle 12. joulukuuta. Osastot kohtasivat vielä samana päivänä 150 merimailia Ushantista lounaaseen. Taistelun seurauksena saattueen 15 rahtialusta vallattiin ja pääosa ranskalaisaluksista palasi Brestiin. Ainoastaan "Triomphant", "Brave" ja viisi rahtialusta pääsivät määränpäähänsä Länsi-Intiaan.


title: HMS Britannia (1762)

text: Aluksen päälliköksi tuli 7. huhtikuuta 1782 Benjamin Hill. Yhdysvaltain vapaussodan päätyttyä ja Britannian tehtyä aselevon Ranskan, Alankomaiden ja Espanjan kanssa alus poistettiin palveluksesta 13. maaliskuuta 1783 Portsmouthissa ja se siirrettiin reserviin.


title: HMS Britannia (1762)

text: "HMS Britannia" oli modernisoitavana () Portsmouthin telakalla toukokuusta 1788 syyskuuhun 1790. Huollon kustannukset nousivat £35573. Espanjan aloitettua joukkojensa varustamisen alus palautettiin palvelukseen 3. lokakuuta virkaatekevänä päällikkönään John Doling, mutta se poistettiin palveluksesta jo 26. marraskuuta sodan uhan poistuttua.


title: HMS Britannia (1762)

text: Ranskan vallankumoussotien aiheuttaman uhan kasvaessa palautettiin alus palvelukseen 8. tammikuuta 1793 päällikkönään John Holloway vara-amiraali William Hothamin lippulaivana. Se purjehti 11. toukokuuta 1793 Välimerelle liittyäkseen vara-amiraali Hoodin laivasto-osastoon, jonka tehtävänä oli valvoa Toulonin satamaa. Hotham vastaanotti Välimeren laivaston komentajan tehtävät Hoodin lähdettyä Britteinsaarille.


title: HMS Britannia (1762)

text: Hothamin johtama laivasto-osasto lähti merelle Livornosta 9. maaliskuuta 1795, kun saatiin tieto Ranskan laivaston merellä olosta Isle Ste. Margueriten edustalla. Brittiosasto havaitsi ranskalaiset kaksi päivää myöhemmin aloittaen varjostuksen. Laivastojen lähestyessä Genovaa 13. maaliskuuta määräsi Hotham osastonsa hyökkäykseen. Taistelu jatkui seuraavaan päivään ja ainoastaan kaksi alusta vallattiin "Ca Ira" ja "Censeur". Taistelussa "Britannialla" sai surmansa yksi ja kahdeksantoista haavoittui. Alus osallistui Hothamin osaston mukana myös ratkaisemattomana päättyneeseen Toulonin eteläpuolella käytyyn Hyèresin taisteluun 13. heinäkuuta.


title: HMS Britannia (1762)

text: Aluksen päälliköksi vaihtui 1. heinäkuuta 1795 Shuldham Peard ja toukokuussa 1796 Thomas Foley, jolloin alus samalla siirtyi vara-amiraali Hyde Parkerin lippulaivaksi. Alukselle siirsi 1797 lippunsa vara-amiraali Charles Thompson, jonka alaisuudessa alus otti osaa St. Vincentin niemen taisteluun, jossa alukselta haavoittui pahoin yksi mies. Aluksen päälliköksi vaihtui maaliskuussa 1797 Sir Charles Knowles ja kesäkuussa Edward Marsh. Alus poistettiin palveluksesta joulukuussa.


title: HMS Britannia (1762)

text: "HMS Britannia" toimi 1800 majoitusaluksena ja se oli "modernisoitavana" Portsmouthissa kesäkuusta 1801 tammikuuhun 1802. Huollon kustannukset olivat £21739. Alus palasi palveluseen huhtikuussa 1803 kapteeninaan Northeskin jaarli William Carnegie ja sen tehtävänä oli toimia Brestin saarronvalvojana. Aluksen päälliköksi tuli kesäkuussa 1804 Charles Bullen ja se oli nyt kontra-amiraaliksi ylennetyn Northeskin jaarlin lippulaiva. Alus oli Trafalgarin taistelussa 21. lokakuuta 1805 tuulenpuolella olleessa rivistössä. Taistelussa aluksella kaatui 10 ja haavoittui 42 miehistönjäsentä. Alus poistettiin palveluksesta kesäkuussa 1806 ja se ankkuroitiin Hamoazeen.


title: HMS Britannia (1762)

text: "HMS Britannia" nimettiin 6. tammikuuta 1812 "HMS Princess Royaliksi" ja edelleen "HMS Saint Georgeksi" 18. tammikuuta. Alus oli 1813 Plymouthissa, jossa se muutettiin lokakuusta toukokuuhun 1813 vankilalaivaksi. Alus palasi palvelukseen vankilalaivana 1814 päällikkönään luutnantti John Cawkit. Alus varustettiin Plymouthin lippulaivaksi maaliskuusta kesäkuuhun 1815. Se palasi palvelukseen maaliskuussa 1815 päällikkönään James Nash amiraali Sir John Duckworthin lippulaivana Plymouthissa. "HMS Saint George" poistettiin palveluksesta joulukuussa 1815.


title: HMS Britannia (1762)

text: Alus nimettiin 2. kesäkuuta 1819 "HMS Barfleuriksi". Alus palasi palvelukseen helmikuussa 1823 päällikkönään Henry Sheen (k. 14. syyskuuta 1923). Lokakuussa aluksen päällikkyyden vastaanotti Henry Bruce. Alus poistettiin palveluksesta huhtikuussa 1824 ja se myytiin romutettavaksi 25. helmikuuta 1825.


title: Hanna Hämeenniemi

text: Hanna Hämeenniemi (19. helmikuuta 1882 Virolahti – 3. heinäkuuta 1942 Ilmajoki) oli suomalainen näytelmäkirjailija.


title: Maahanmuuttajat Ruotsissa

text: Maahanmuuttajat Ruotsissa ovat Ruotsiin muuttaneita siirtolaisia. Vuonna 2014 Ruotsin väestöstä 21,5 % oli ulkomaalaistaustaisia (ulkomailla syntyneet tai Ruotsissa syntyneet, joiden vanhemmat ovat syntyneet ulkomailla).


title: Maahanmuuttajat Ruotsissa

text: Ruotsinsuomalaisia on noin 470 000 ja he muodostavat Ruotsin suurimman vähemmistöryhmän. Viime vuosikymmeninä maahanmuutto on keskittynyt pakolaisiin, joita on tullut muun muassa Syyriasta, Libanonista, Irakista, Iranista ja Somaliasta. Ruotsissa on maahanmuuton takia noin 500 000 (5 % väestöstä) muslimia (vuoden 2009 arvio).


title: Maahanmuuttajat Ruotsissa

text: Maahanmuutto keskiajan ja toisen maailmansodan välillä oli määrältään melko pientä. Ensimmäisiä merkittäviä muuttajaryhmiä olivat saksalaiset kauppiaat ja käsityöläiset, jotka muuttivat Ruotsin kaupunkeihin 1400-luvulla. Monissa kaupungeissa suurin osa ihmisistä puhui saksaa. 1600-luvulla Ruotsiin muutti vallooneja, hollantilaisia ja brittejä. 1580-luvun lopulta alkaen Savosta ja Pohjois-Hämeestä muutti niin sanottuja metsäsuomalaisia Keski-Skandinavian havumetsävyöhykkeelle uudisviljelijöiksi.


title: Maahanmuuttajat Ruotsissa

text: Toisen maailmansodan aikana Ruotsiin tuli Suomesta noin 70 000 sotalasta, joista noin 15 000 jäi Ruotsiin pysyvästi. Suurin osa Tanskan yli 7 000 juutalaisesta evakuoitiin Ruotsiin. 1940–1970-luvuilla maahanmuutto oli pääasiassa työperäistä. Suurin osa silloisista maahanmuuttajista oli suomalaisia. Nykyisin Ruotsissa on myös maailman suurin assyrialaisten pakolaisyhteisö.


title: Maahanmuuttajat Ruotsissa

text: Vuodesta 2006 Ruotsiin on muuttanut vuosittain lähes 100 000 henkilöä. Vuonna 2006 maahan tuli 95 750 henkilöä ja vuonna 2007 heitä tuli 99 485. Vuonna 2014 maahan tuli 126 966 henkilöä, mikä oli suurin vuotuinen määrä Ruotsin historian aikana. Vuonna 2015 Ruotsiin tuli pelkästään turvapaikanhakijoita 163 000, eli luvussa ei ole kaikki vuotuinen maahanmuutto.


title: Maahanmuuttajat Ruotsissa

text: Vuosina 1982–2001 Ruotsi otti vastaan Sveitsin jälkeen eniten pakolaisia tutkittujen 20 eurooppalaisen ja amerikkalaisen maan joukosta.


title: Maahanmuuttajat Ruotsissa

text: Vuonna 2014 ulkomailla syntyneitä oli Ruotsin väestöstä 1 603 551 henkilöä. Lisäksi 488 655 henkilöä oli syntynyt perheisiin, joissa molemmat vanhemmat olivat syntyneet ulkomailla.


title: Maahanmuuttajat Ruotsissa

text: Maahanmuutto kasvatti Ruotsin bruttokansantuotetta 1950-, 60- ja 70-luvuilla. Tuolloin suuri osa maahanmuuttaneista sai työpaikkoja Ruotsin kasvavan teollisuuden piiristä. Vuonna 1996 julkaistun tutkimuksen mukaan maahanmuutolla on tämän jälkeen ollut kielteisiä vaikutuksia Ruotsin talouteen. Vuonna 2003 julkaistun tutkimuksen mukaan maahanmuuton tulisi keskittyä 20–30-vuotiaisiin työllistyviin muuttajiin, jotta maahanmuutosta olisi nettohyötyä taloudelle.


title: Maahanmuuttajat Ruotsissa

text: Maahanmuutto on luonut suuriin kaupunkeihin, kuten Tukholmaan, Göteborgiin ja Malmöön, maahanmuuttajavaltaisia lähiöitä, joissa on korkea työttömyys ja paljon matalasti koulutettuja asukkaita. Tällaisten lähiöiden vahvuutena on esitetty väestön kansainvälisyys ja alhainen keski-ikä, joihin sisältyy taloudellista kasvupotentiaalia.


title: Maahanmuuttajat Ruotsissa

text: Ruotsissa viranomaiset pitävät listaa maahanmuuttajalähiöistä, haavoittuvista asuinalueista (utsatta områden). Euroopan pakolaiskriisin aikana niiden määrä on kasvanut runsaasta kymmenestä useisiin kymmeniin. Maahanmuuttajalähiöitä yhdistää muuta Ruotsia korkeampi työttömyys, alhainen koulutustaso, kielitaidottomuus ja jengirikollisuus.


title: Maahanmuuttajat Ruotsissa

text: Ruotsin rikoksentorjuntaneuvoston mukaan ulkomailla syntyneet syyllistyvät rikoksiin vuoden 2005 tilastojen mukaan kaksi kertaa todennäköisemmin kuin Ruotsissa ruotsalaisille vanhemmille syntyneet. Vuonna 2017 Ruotsin viranomaiset julkaisivat tietopaketin, jonka mukaan tuoreimmat tutkimukset kertovat, että ne henkilöt, joilla on ulkomaalaistausta, eli joiden vanhemmat eivät ole syntyneet Ruotsissa, syyllistyvät muuta väestöä 2,5 kertaa todennäköisemmin rikoksiin. Myös Ruotsissa maahanmuuttajataustaisiin perheisiin syntyneet syyllistyivät todennäköisemmin rikoksiin kuin alkuperäiset ruotsalaiset.


title: Maahanmuuttajat Ruotsissa

text: Viime vuosina Ruotsissa on sytytetty vuosittain tuhansia autoja, mutta tekijöitä ei ole tavoitettu. Rikostenehkäisyviraston mukaan vuonna 2017 sytytetystä 4 000 autopalosta vain 23 johti syytteeseen. Tutkijoiden mukaan teoissa näkyy maahanmuuttajavaltaisten lähiöiden nuorten miesten turhautuminen.


title: Maahanmuuttajat Ruotsissa

text: Maahanmuuttajien työllistyminen on vienyt Ruotsissa keskimäärin 7–8 vuotta. Viranomaisten mukaan maahanmuuttajalähiöihin on syntynyt omia hallitsemisen kulttuureja, joissa nuoret miehet hallitsevat pelolla ja vanhat sukutraditioilla. Tilanne on vaikeutunut vuoden 2015 jälkeen, joilloin Ruotsi vastaanotti pakolaisaallon yhteydessä 160 000 ihmistä. "Yleisradio" arvioikin, että Ruotsi teki Saksan tapaan muita Europan maita humaanimpaa politiikkaa ja maksaa siitä nyt sisäpoliittista hintaa.


title: Maahanmuuttajat Ruotsissa

text: Siirtolaisuuden kustannuksista ja ongelmista, kuten rikollisuudesta, ei tullut viranomaisilta, tutkijoilta tai poliitikoilta tilastoja julkisuuteen.


title: Maahanmuuttajat Ruotsissa

text: Politiikassa on noussut oikeistolaisia populistisia liikkeitä, jotka suhtautuvat kielteisesti maahanmuuttoon.


title: Keisarin tie

text: Keisarin tie () oli Vienanmereltä Ääniselle vuonna 1702 rakennettu maareitti. Sen tarkoituksena oli Venäjän joukkojen siirtäminen Vienanmereltä Laatokalle ja Itämerelle. Tien rakentamiseen osallistui noin 5 000 paikallista talonpoikaa. Työt etenivät pohjoisesta Njuhtšasta ja etelästä Poventsasta käsin kohti Uikujärveä. Tie saatiin valmiiksi puolessatoista kuukaudessa. Pietari I:n johtama sotajoukko kulki sen päästä päähän kymmenessä päivässä 17.–26. elokuuta 1702, jatkoi matkaa Äänisen ja Syvärin kautta Laatokalle ja valtasi Pähkinälinnan.


title: Pertti Tikka

text: Pertti Olavi Tikka (s. 12. toukokuuta 1955 Tohmajärvi) on suomalainen hiihtosuunnistuksen maailmanmestari.


title: Pertti Tikka

text: Velingradin MM-kilpailuissa 1977 Tikka sijoittui kahdeksanneksi henkilökohtaisella matkalla. Avestan MM-kilpailuissa 1980 hän voitti kultaa henkilökohtaisella matkalla ja hopeaa viestistä. Viestissä hän hiihtosuunnisti viimeisen osuuden Timo Mutikaisen, Matti Väisäsen ja Olavi Svanbergin hiihtosuunnistaessa kolme ensimmäistä osuutta. Aigenin MM-kilpailuissa 1982 hän voitti hopeaa henkilökohtaisella matkalla ja pronssia viestistä Veli-Matti Pellisen, Matti Väisäsen ja Olavi Svanbergin kanssa. Lavaronen MM-kilpailuissa 1984 hän voitti hopeaa viestistä ja pronssia henkilökohtaiselta matkalta. Viestissä he hiihtosuunnistivat samalla joukkueella kuin kaksi vuotta aikaisemmin.


title: Pertti Tikka

text: Seuratasolla Tikka edusti Tohmajärven Urheilijoita.


title: Vivian

text: Vivian on naisen etunimi, jonka nimipäivä on suomenruotsalaisen kalenterin mukaan 2. toukokuuta. Suomessa nimi Vivian on Väestörekisterikeskuksen tietojen mukaan annettu vuoden 2017 loppuun mennessä noin 1570 henkilölle, joista suurin osa on syntynyt vuoden 1980 jälkeen..


title: Vivian

text: Nimi Vivian tulee latinan sanasta "vivus", elävä. Englanninkielisissä maissa se on käytössä sekä miesten että naisten etunimenä.


title: Stylesin tapaus

text: Stylesin tapaus () on Agatha Christien kirjoittama salapoliisiromaani. Hän kirjoitti sen 1916 ja yhdysvaltalainen John Lane julkaisi sen Yhdysvalloissa lokakuussa 1920. Englannissa sen julkaisi John Lanen omistama The Bodley Head 01.02.1921.


title: Stylesin tapaus

text: Se on Christien ensimmäinen julkaistu romaani ja siinä esiintyy ensimmäisen kerran Hercule Poirot, komissario Japp ja kapteeni Hastings. Hastings kertoo tarinan minä-muodossa ja se sisältää lukuisia elementtejä, jotka Christien ansiosta ovat muodostuneet osaksi salapoliisiromaanin kultakauden tunnusmerkeiksi. Tapahtumapaikkana on suuri, eristäytynyt kartano. Epäiltyjä on puolisen tusinaa ja useimmat heistä salaavat tietoja itsestään. Kirjassa on kartta talosta, murhapaikasta sekä kuva testamentin palasesta. Kirjassa on lukuisia vääriä johtolankoja ja yllättäviä juonenkäänteitä.


title: Stylesin tapaus

text: Romaanin tapahtumapaikkana on Styles Court, Essexissä, Englannissa sijaitseva kartano 1. maailmansodan aikana (samaan paikkaan sijoittuu myös "Esirippu", Poirotin viimeinen tapaus). Miehensä kuoleman jälkeen varakas leski Emily Cavendish peri Stylesin eliniäkseen ja lisäksi huomattavan suuren osan edesmenneen herra Cavendishin varallisuudesta. Rouva Cavendish avioitui myöhemmin huomattavasti nuoremman Alfred Inglethorpin kanssa. Stylesissä asuu myös Emilyn kaksi poikapuolta, John ja Lawrence Cavendish, Johnin vaimo Mary sekä useita muita henkilöitä. John Cavendish on Stylesin todellinen perijä, hän saa tilan haltuunsa äitipuolensa kuoleman jälkeen isänsä testamentissa määräysten mukaisesti. Rouva Inglethorpin aviomieheltään saamat varat jaettaisiin hänen oman testamenttinsa mukaisesti.


title: Stylesin tapaus

text: Myöhään eräänä yönä Stylesin asukkaat heräävät siihen, että Emily Inglethorp on kuolemaisillaan - strykniinimyrkytykseen kuten myöhemmin käy ilmi. Kapteeni Hastings, talon vieras, värvää avukseen ystävänsä Hercule Poirotin, joka asuu läheisessä Styles St. Mary -kylässä. Poirot kokoaa murhaan liittyvät yksityiskohdat. Kuolinpäivänään Emily Inglethorpin kuultiin riitelevän jonkun kanssa - joko aviomiehensä Alfredin tai poikapuolensa Johnin kanssa. Jälkeenpäin hän vaikutti hermostuneelta ja ilmeisesti teki uuden testamentin - jota kukaan ei pysty löytämään. Hän söi vähän illallisella ja vetäytyi aikaisin huoneeseensa asiakirjasalkkunsa kera. Myöhemmin joku mursi salkun ja vei sieltä asiakirjoja. Alfred Inglethorp lähti aiemmin illalla Stylesista ja yöpyi läheisessä kylässä, joten hän ei ollut paikalla myrkyttämisen tapahtuessa. Kukaan ei pystynyt selittämään, miten tai milloin strykniini annettiin rouva Inglethorpille.


title: Stylesin tapaus

text: Aluksi Alfred on pääepäilty. Taloudellisesti hän hyötyy eniten vaimonsa kuolemasta ja koska hän vaimoaan niin paljon nuorempi, Cavendishit olivat jo arvelleet hänen olevan onnenonkija. Evelyn Howard, Emilyn seuralainen, näyttää vihaavan Alfredia kaikkein eniten. Alfredin käyttäytyminen on myös epäilyttävää: hän osti avoimesti strykniiniä kylästä ennen Emilyn kuolemaa, vaikka hän kieltääkin sen eikä suostu kertomaan alibiaan. Poliisi on halukas pidättämään Alfredin, mutta Poirot puuttuu asiaan ja todistaa, ettei Alfred voinut ostaa myrkkyä. Scotland Yard pidättää myöhemmin Emily Inglethorpin vanhimman poikapuolen, John Cavendishin. John perii Emilyn tämän testamentin mukaan ja on myös todistettavissa, että hän olisi voinut hankkia myrkyn.


title: Stylesin tapaus

text: Poirot puhdistaa John Cavendishin maineen ja todistaa, että loppujen lopuksi Alfred Inglethorp murhasi vaimonsa, ja että häntä avusti Evelyn Howard, joka on itse asiassa hänen serkkunsa eikä hänen vihollisensa. He myrkyttivät Emilyn lisäämällä bromidia (saatu rouva Ingelthorpin unilääkkeestä) lääkkeeseen, jota hän otti aina iltaisin. Bromidin takia sinänsä harmiton strykniini saostui pullon pohjalle ja kun rouva Ingelthorp otti viimeisen annoksen lääkepullostaan, hän sai tappavan annoksen strykniiniä. Suunnitelmana oli syyllistää Alfred Inglethorp väärien todisteiden avulla, jotka voitaisiin sitten oikeudessa kumota. Kun hänet sitten olisi vapautettu, häntä ei voisi enää syyttää murhasta vaikka totuus tulisikin myöhemmin ilmi (Britannian lain mukaan samasta rikoksesta voi joutua syytteeseen vain yhden ainoan kerran – käytäntöä muutettiin vasta vuonna 2005)."The Times Literary Supplement" -lehdessä ilmestyi 3.2.1921 erittäin innostunut joskin lyhyt arvostelu, joka alkoi: "Tarinan ainoa vika on, että se on melkeinpä liian nerokas". Sitten kuvattiin juonen alkuasetelma ja arvostelu päättyi toteamukseen: "Tämä on kuuleman mukaan kirjailijan esikoisteos ja kaikki alkoi vedonlyönnistä, ettei olisi mahdollista kirjoittaa salapoliisiromaania, jossa lukija ei tietäisi murhaajaa ennen loppupaljastusta. Jokaisen lukijan on myönnettävä, että Christie voitti vedonlyönnin."


title: Stylesin tapaus

text:
"The New York Times Book Review" oli myös vaikuttunut romaanista 26.12.1920 ilmestyneessä arvostelussaan:
Vaikka tämä saattaakin olla Agatha Christien ensimmäinen julkaistu romaani, hän vaikuttaa vanhalta konkarilta … Lukijan täytyy odottaa toiseksi viimeiseen lukuun asti ennen kuin hän saa selville viimeisen johtolangan, jonka avulla Poirot saattoi paljastaa monimutkaisen juonen ja murhaajan. Ja lukija voi vapaasti lyödä vetoa itsensä kanssa siitä, arvaako hän murhaajan ennen kuin Poirot on sanonut viimeisen sanansa – siihen asti lukija voi vain arvuutella eikä todellakaan pysty päästämään käsistään tätä erinomaisen viihdyttävää kirjaa.


title: Stylesin tapaus

text: Poirotia kuvailtiin "kunnon pikku mieheksi".


title: Stylesin tapaus

text: "The Sunday Times"in arvostelu (20.2.1921) lainasi myös kustantajan mainoslausetta, jonka mukaan Christie kirjoitti romaanin vedonlyönnin seurauksena, että lukija ei pystyisi arvaamaan, kuka murhaaja on. Ja jatkoi sitten: "itse emme pitäneet murhaajan arvaamista kovinkaan vaikeana, mutta myönnämme, että tarina on – etenkin esikoisromaaniksi – erittäin hyvin punottu ja arvoituksen ratkaisu perustuu loogiseen päättelyyn. Tarina etenee jouhevasti ja muutamat henkilöt on kuvattu vakuuttavasti."


title: Stylesin tapaus

text: Salanimellä "A Man of Kent" (”Mies Kentistä”) ilmestynyt arvostelu kristillisessä "The British Weekly" -sanomalehdessä (10.2.1921) ylisti romaania, mutta oli kenties liian leväperäinen kertoessaan murhaajasta:


title: Stylesin tapaus

text: Kaikki salapoliisiromaanien ystävät tulevat ilahtumaan tästä romaanista. Olen kuullut, että tämä on Agatha Christien ensimmäinen romaani ja että hän kirjoitti sen vedonlyönnin seurauksena. Mikäli se on totta, niin tämä on hämmästyttävä saavutus, sillä sen juoni on niin nerokkaasti punottu, etten muista ainuttakaan viimeaikaista kirjaa, joka edes lähimainkaan olisi pystynyt samaan. Se on kirjoitettu hyvin, on sopusuhtainen ja täynnä yllätyksiä. Milloin lukija ensimmäisen kerran epäilee murhaajaa? Itse päättelin jo heti alusta alkaen, että vanhan rouvan keski-ikäinen aviomies on kaikin tavoin paras epäilty enkä suostunut muuttamaan mieltäni, kun häneen kohdistuvat epäilyt hälvenivät joksikin aikaa. Mutta en kuitenkaan ollut laisinkaan valmistautunut siihen, että avustajana oli nainen, joka teeskenteli olevansa kaikkea muuta kuin ystävä. Minun on kuitenkin sanottava, että salapoliisiromaaneihin perehtynyt tuttavani, jonka kanssa asiasta keskustelin, sanoi, että hän oli alusta alkaen vakuuttunut siitä, että syyllinen oli nainen, jonka uhri uskoi olevan hänen vankkumaton ystävänsä. Toivottavasti en ole paljastanut liikaa juonesta. Salapoliisiromaanin ystävät tulevat iloitsemaan tästä kirjasta.


title: Stylesin tapaus

text: Bodley Head -kustantaja lainasi tätä arvostelua myöhemmissä Christien romaaneissa – tosin luonnollisestikin ilman kohtia, jossa murhaaja paljastetaan.


title: Stylesin tapaus

text:
Kirjailija ja kriitikko Robert Barnard kirjoitti kirjassaan "A Talent to Deceive — An Appreciation of Agatha Christie":
Romaani muokattiin Hercule Poirot -televisiosarjan jaksoksi vuonna 1990. Se oli pitkän elokuvan mittainen jakso Agatha Christien syntymän 100-vuotispäivän kunniaksi. Sen ensiesitys oli Britanniassa ITV-kanavalla 16.9.1990.


title: Stylesin tapaus

text: Clive Extonin sovitus oli jokseenkin uskollinen romaanille, vaikka muutamia sivuhenkilöitä olikin karsittu. Mukaan on pujahtanut virhe, sillä koskaan ei selitetä, miten rouva Ingelthorpin huoneen ovi (joka oli murrettu hänen kuoliniltanaan) on äkkiä aamulla korjattu ennen kuin Poirot saapuu paikalle (lukitun oven tarkoitushan oli, ettei kukaan pääsisi sotkemaan johtolankoja). Jakson ohjasi Ross Devenish ja pääosissa olivat David Suchet Hercule Poirotina ja Hugh Fraser Arthur Hastingsinä.


title: Stylesin tapaus

text:
BBC Radio 4 teki romaanista viisiosaisen kuunnelmasarjan vuonna 2005. Jaksot nauhoitettiin 4.4.2005 ja ensiesitys oli 5.9.-3.10.2005. Kuunnelman muokkasi Michael Bakewell jja sen tuotti tuotti Enyd Williams. Kuunnelmaversio säilytti romaanin minä-kertojan. Pääosissa olivat:
Hercule Poirot: John Moffatt
Arthur Hastings: Simon Williams.Ensimmäisen kerran romaani ilmestyi 18-osaisena jatkoromaanina "The Times" -sanomalehden "Colonial Edition" -viikkolehdessä (tunnetaan myös nimellä "The Weekly Times") 27.2.-26.6.1920 (numerot 2252-2269).. Se ei eronnut alkuperäisestä romaanista – mukana olivat myös kartat ja muu romaanin kuvitus. Viimeiseen osaan liittyi mainos: "Tämä on loistava jännitysromaani, ja myös ensimmäinen jatkoromaani "The Times Weekly Edition"issa. John Lane valmistelee parhaillaan romaanin julkaisua kirjana ja sen on pian saatavilla." Toisaalla mainittiin kirjan ilmestyvän elokuussa. John Lane julkaisi sen kuitenkin vasta lokakuussa 1920 Yhdysvalloissa ja Britanniassa se ilmestyi vasta seuraavana vuonna. Joidenkin lähteiden mukaan brittipainos olisi julkaistu 26.1.1921 ja toisten mukaan taas 1.2. - "English Catalogue of Booksin" mukaan jälkimmäinen on oikea päivämäärä.


title: Stylesin tapaus

text: "Stylesin tapaus" oli myös yksi ensimmäisiä kirjoja, jotka vastaperustettu Penguin Books julkaisi heinäkuussa 1935.


title: Stylesin tapaus

text: Romaanin suomensi Paavo Lehtonen ja sen julkaisi WSOY.Kirjan omistus on: "Äidilleni".


title: Stylesin tapaus

text: Christien äidillä, Clarissa ("Clara") Boehmer Millerillä (1854 -1926), oli hyvin vahva vaikutus Christien elämään ja he olivat hyvin läheisiä – etenkin sen jälkeen kun hänen isän oli kuollut vuonna 1901. Christien ollessa sairas (vuoden 1908 tienoilla) hänen äitinsä ehdotti kirjoittamista. Tuloksena oli "The House of Beauty" (”Kaunis talo”), nyt kadonnut teos, mutta se oli Christien kirjailijauran hapuileva alku. (Christie muokkasi sen myöhemmin novelliksi "The House of Dreams" ja se ilmestyi "The Sovereign Magazine" -lehdessä tammikuussa 1926 ja seuraavan kerran vasta vuonna 1997 novellikokoelmassa Kirstun arvoitus.)


title: Stylesin tapaus

text: Christie omisti myös ensimmäisen Mary Westmacott -romaaninsa "Kaksi rakkautta" (1930) äidilleen, joka oli kuitenkin ehtinyt kuolla ennen sen ilmestymistä.


title: Shwedagonin pagodi

text:
Shwedagonin pagodi on Myanmarissa, Yangonin kaupungissa sijaitseva suuri kultainen stupa, joka on pyhitetty buddhalle ja hänen kolmelle edeltäjälleen. Pagodi on Myanmarin suosituimpia matkailukohteita ja yksi buddhalaisten pyhimmistä paikoista.
Perimätiedon mukaan Shwedagonin pagodin rakennutti yli 2 500 vuotta sitten Okkalapa, muinaisen Suvannabhumin kuningas. Suvannabhumilaiset kauppiasveljekset Tapussa ja Bhallika olivat kohdanneet matkallaan Intiassa bodhipuun alla mietiskelevän Siddhartha Gautaman ja saaneet häneltä kahdeksan hiussuortuvaa vastalahjaksi muutamasta hunajakakusta. He purjehtivat meren yli takaisin kotimaahansa, jossa heidät otettiin juhlallisesti vastaan kuninkaan johdolla. Hiuksia varten rakennettiin suuri stupa Singuttaran kukkulalle, jonne oli haudattu myös kolmen aikaisemman buddhan pyhäinjäännökset. Stupan avajaisseremoniassa veljekset luovuttivat hiukset kuninkaalle pienessä rasiassa. Kun tämä avasi rasian, maa alkoi järistä, puut puhkesivat kukkaan ja taivaalta satoi jalokiviä.
Historiantutkijat eivät ole pystyneet selvittämään Shwedagonin pagodin tarkkaa rakennusajankohtaa. Vanhin sitä koskeva kirjallinen merkintä on peräisin 1000-luvulta. Aikojen saatossa rakennus on kärsinyt vaurioita peräti yhdeksässä maanjäristyksessä ja ainakin yhdessä tulipalossa ja se on ryöstetty moneen kertaan. Toisaalta sitä on myös laajennettu ja kunnostettu useaan otteeseen.


title: Shwedagonin pagodi

text: Vuonna 1608 portugalilainen valloittaja Filipe de Brito e Nicote ryösti stupan 300 tonnin painoisen kellon, mutta pudotti sen vahingossa Bagojokeen. Stupan huippu romahti rajussa maanjäristyksessä 1768, mutta se rakennettiin uudelleen vuoteen 1779 mennessä. Singu, kuningas Hsinbyushinin poika, hankki kunnostettuun stupaan uuden pronssikellon, joka painoi 23 tonnia ja sai nimekseen "Maha Gandha". Kello päätyi englantilaisten sotasaaliiksi 1820-luvulla, mutta he hukkasivat sen mereen laivamatkalla Kalkuttaan. Kello onnistuttiin kuitenkin nostamaan merenpohjasta ja asetettiin näytteille temppelialueen luoteiskulmaan, jossa se on vielä tänäkin päivänä. Temppelialueen koilliskulmassa on vielä suurempi kello vuodelta 1841, "Maha Tissadan", joka painaa 40 tonnia ja on päällystetty 20 kilogrammalla kultaa.


title: Shwedagonin pagodi

text: Vuonna 1871 Mandalayn kuningas Mindon lahjoitti stupaan timantein koristellun huippukoristeen, jonka paljastamistilaisuuteen osallistui yli 100 000 ihmistä.


title: Shwedagonin pagodi

text: Vuonna 1931 temppelin länsiportaikossa roihusi raju tulipalo, jossa tuhoutui monia muinaisaarteita. Stupa vaurioitui myös vuoden 1971 maanjäristyksessä, jonka jälkeen Burman hallitus päätti kunnostaa sen katon.


title: Shwedagonin pagodi

text: Pagodi on tullut kuuluisaksi keskusstupansa valtavista mittasuhteista ja ylellisistä koristeista. Stupa on 99 metriä korkea ja ympärysmitaltaan 433 metriä. Se on rakennettu tiilestä ja päällystetty 8 688 kultalaatalla. Rakennuksen keskipisteessä on auringonvaloa heijasteleva smaragdi ja sen huippu on koristeltu peräti 5 448 timantilla ja 2 317 safiirilla, rubiinilla ja topaasilla. Huippukoristeesta roikkuu 1 485 kelloa, joista 420 on valmistettu hopeasta ja 1 065 kullasta. Keskusstupan ympärillä on laaja keskustasanne (275 m × 215 m), jossa sijaitsee 64 pienempää stupaa, kahdeksan planetaarista alttaria, bodhipuita ja lukuisia patsaita. Tasannetta reunustaa useita pagodeja ja temppeleitä. Temppelialueelle johtaa neljä suurta portaikkoa kaikista pääilmansuunnista ja sinne pääsee nykyään myös hissillä.


title: Lagavulin

text: Lagavulin on skotlantilainen viskitislaamo. Se sijaitsee Islayn saaren etelärannikolla lähellä muita Kildaltonin alueen tislaamoita Ardbegia ja Laphroaigia.


title: Lagavulin

text: Lagavulinin tislaamo perustettiin vuonna 1816 eli vuotta myöhemmin kuin Ardbeg ja Laphroaig. Perustaja John Johnston osti vuosikymmentä myöhemmin myös läheisen Ardmoren tislaamon (eri kuin nykyinen Speysidessa sijaitseva Ardmore), jonka tuotanto yhdistettiin Lagavuliniin vuonna 1835. John Crawford Graham osti tislaamon vuonna 1852 ja vuonna 1867 se siirtyi James Logan Mackie & Co.:lle. James Logan Mackieltä yhtiö siirtyi hänen veljenpojalleen Peter Mackielle, joka lanseerasi White Horse -sekoiteviskin vientimarkkinoille vuonna 1890. Mackie rakensi myös 1908 Malt Millin tislaamon, jonka tarkoituksena oli tuottaa Laphroaigia muistuttavaa viskiä. Malt Mill tuotti viskiä vuoteen 1960, vuonna 1962 se yhdistettiin Lagavuliniin.


title: Lagavulin

text: Lagavulinin lattiamallastamo suljettiin vuonna 1974 ja sittemmin se on ostanut maltaansa läheiseltä Port Ellenin mallastamolta.


title: Helena Tynell

text: Hellin Helena Tynell (o.s. Turpeinen; 10. joulukuuta 1918 Äänekoski − 18. tammikuuta 2016 Tuusula) oli suomalainen lasimuotoilija. Hänet tunnetaan parhaiten Riihimäen Lasi Oy:lle suunnitelluista "Aurinkopulloista".


title: Helena Tynell

text: Tynell syntyi vuonna 1918 Äänekoskella. Tultuaan ylioppilaaksi vuonna 1938 hän pääsi opiskelijaksi Taideteolliseen keskuskouluun (nykyiseen korkeakouluun). Keskuskoulusta hän valmistui mallisuunnittelijaksi vuonna 1943. Hän työskenteli uransa alussa suunnittelijana Arabialla 1943−1946. Riihimäen Lasin suunnittelijaksi hän siirtyi vuonna 1946. Hän suunnitteli lasiesineitä mm. Eduskunnan ja Hotelli Vaakunan käyttöön. Yleiseen myyntiin tulivat juhlavaan käyttöön tarkoitetut "Tippa"- ja "Nappi"-karahvit ja juomalasit. Arkikäyttöön suunniteltiin kokonaisia lasistoja. Näistä voi mainita "Solar"-lasiston.


title: Helena Tynell

text: Riihimäen lasitehtaan lopettamisen jälkeen Tynell siirtyi vuonna 1976 töihin Saksaan. Hän suunnitteli valaisimia Limburgin lasitehtaalle. Hän oli tehnyt valaisimia jo Suomessa, ennen uraa Riihimäen Lasin palveluksessa. Myöhemmin hän suunnitteli Limburgin tehtaalla myös taidelasiesineitä. Tynell muutti takaisin Suomeen vuonna 1986 tehtyään pitkän uran lasimuotoilijana.


title: Helena Tynell

text: Tynellin lasiesineistä on maineeseen noussut erityisesti "Aurinkopullo". Pulloa valmistettiin kymmenen vuoden ajan vuosina 1964–1974, ja se tunnetaan myös nimellä "Kukkapullo". Pulloa tehtiin Erkkitapio Siiroisen "Veturipullon" tapaan siitä lasimassasta, jota uuniin sattui muusta tuotannosta jäämään. Näin pulloa on tehty ainakin 19 eri väriä ja neljää eri kokoa.


title: Helena Tynell

text: Helena Tynell avioitui vuonna 1947 valaisinmuotoilija Paavo Tynellin kanssa. Tynell kuoli 97-vuotiaana tammikuussa 2016.


title: Veikko Korhonen

text: Veikko Matias Korhonen (12. kesäkuuta 1888 Rautalampi – 17. tammikuuta 1942 Helsinki) oli suomalainen Rautalammilla asunut toimittaja ja kirjailija. Hän käytti myös nimimerkkejä "Erämies", "Ville Heinämaa", "Antti Karisuo", "Eino Koivuranta", "Epra Kujanpää", "K. V. Kujansuu" ja "Olli Ojamaa".


title: Veikko Korhonen

text: Korhosen vanhemmat olivat räätäli Matti Korhonen ja Jakobina Peura. Hän oli naimisissa 1912–1933 Tyyne Ester Pakarisen kanssa ja avioeron jälkeen Sanni Palokosken kanssa vuodesta 1941. Maastohiihdon olympiavoittaja ja sotakirjailija Urpo Korhonen oli Veikko Korhosen poika hänen ensimmäisestä avioliitostaan.


title: Veikko Korhonen

text:
Omalla nimellä:
Nimimerkillä "Erämies":
Nimimerkillä "Ville Heinämaa":
Nimimerkillä "Antti Karisuo":
Nimimerkillä "Eino Koivuranta":
Nimimerkillä "Epra Kujanpää":
Nimimerkillä "K. V. Kujansuu":
Nimimerkillä "V. K-nen":
Nimimerkillä "Olli Ojamaa":


title: Booboo Stewart

text: Nils Allen Stewart, Jr., tunnettu nimellä Booboo Stewart, (s. 21. tammikuuta 1994 Beverly Hills, Kalifornia) on yhdysvaltalainen laulaja, tanssija, näyttelijä ja kamppailulajin harrastaja. Hän on tullut tunnetuksi Stephenie Meyerin Houkutus-kirjasarjaan pohjautuvissa elokuvissa "Twilight – Epäilys" (2010) ja "Twilight – Aamunkoi" osa 1 (2011) ja 2 (2012).


title: Booboo Stewart

text: Hän oli osa T-Squad-nimistä yhtyettä, kunnes yhtye lopetettiin vuonna 2008. Booboolla on kaksi siskoa: Meagan ja Fivel, joiden kanssa heillä on yhtye, joka tunnetaan nimellä TSC (The Stewart Clan). Booboolla on myös kolmas sisko Sage. Booboo on äitinsä (Renee Stewart) puolelta kiinalainen, japanilainen ja korealainen, siltä puolelta hänestä löytyy myös mustajalka intiaaniheimon verta. Isänsä puolelta (Nils Allen Stewart, Sr.) hän on venäläinen sekä skotlantilainen.


title: Booboo Stewart

text: Vuonna 2006 Stewart näytteli Ben Conradin roolia elokuvassa "The Conrad Boys", jonka ohjasi Justin Lo. Tämän jälkeen hän vieraili lastensarjan "Blue Dolphin Kids" kuudessa jaksossa. Hän oli kuuluisan teini-idoli Hannah Montana/Miley Cyrusksen kanssa kiertueella "Best of Both Worlds Tour", jolla oli mukana myös poikayhtye Jonas Brothers. Stewart näyttelee Carya hänen tulevassa elokuvassaan "American Cowslip".


title: Booboo Stewart

text: Stewart on esiintynyt monissa televisiosarjoissa, kuten sarjoissa "Steve Harvey's Big Time Challenge", "Teho-osasto", "Dante's Cove" ja "Lapsuuteni luuserina". Hän on myös tehnyt stunttityötä lukuisissa elokuvissa, kuten vuonna 2006 elokuvassa "Zoom" ja vuonna 2007 elokuvassa "Beowulf".


title: Booboo Stewart

text: Stewart valittiin Seth Clearwaterin rooliin Houkutus-kirjasarjan kolmanteen kirjaan perustuvaan elokuvaan "Twilight – Epäilys", joka ilmestyi kesäkuussa 2010. Elokuvan kuvaukset aloitettiin 17. elokuuta 2009. Hän jatkaa rooliaan ihmissutena elokuvasarjan viimeisessä, kaksiosaisessa elokuvassa "Twilight – Aamunkoi".


title: Wendy Williams

text: Wendy Williams voi tarkoittaa seuraavia henkilöitä:


title: Wendy Williams (juontaja)

text: Wendy Williams (s. 18. heinäkuuta 1964 Ocean Township, New Jersey) on yhdysvaltalainen radio- ja televisiojuontaja ja kirjailija Vuonna 1993 Billboard-lehti palkitsi hänet vuoden radiopersoonana, ja vuonna 2009 hänet nimettiin Radio Hall of Fameen.


title: Wendy Williams (juontaja)

text: Radiojuontajana Williams on työskennellyt muun muassa Washington DC:ssä, Philadelphiassa, ja erityisesti New Yorkissa. Hän on usein ajautunut riitoihin haastateltaviensa kanssa, ja on tullut useita kertoja erotetuksi työstään. Williams lopetti päivittäisen "The Wendy Williams Experience" -radio-ohjelman teon heinäkuun lopussa 2009 keskittyäkseen televisiossa esittävän "The Wendy Williams Show’n" tekemiseen.


title: Albert Paavilainen

text: Albert (Pertti) Paavilainen (17. heinäkuuta 1892 Kaukola – 23. marraskuuta 1943 Huopalahti ) oli suomalainen toimittaja, kirjailija ja kääntäjä. Hän käytti myös nimimerkkejä "Apso Uramo" ja "Pienviljelijän poika". Pakinoitsijana hänen nimimerkkinsä oli "Perttu".


title: Albert Paavilainen

text: Albert Paavilaisen vanhemmat olivat maanviljelijä Simo Paavilainen ja Katri Rautiainen ja puoliso vuodesta 1919 Nanna Ingeborg Ahlnäs. Paavilainen pääsi ylioppilaaksi 1913 ja valmistui filosofian kandidaatiksi Helsingin yliopistosta 1917. Hän toimi Ylioppilasten Viipurin Läänin Kotiseutututkimusyhdistyksen sihteerinä 1918–1919, Ylioppilaslehden päätoimittajana 1919–1920, Viipurilaisen osakunnan kuraattorina 1919–1921 ja sanomalehti Uuden Suomen kotimaan osaston toimittajana 1919–1922. Savo-lehden päätoimittaja Paavilainen oli 1923–1926 ja Kauppalehden aputoimittaja ja pakinoitsija 1931–1932.


title: Albert Paavilainen

text: Paavilainen käänsi englannin kielestä Sax Rohmerin teoksen "Kauhujen talo", William J. Locken teoksen "Luukas Waveringin rikos" ja Brummel & C:o:n kirjan "Tupakasta ja sen tuttavista".


title: Herttuat (albumi)

text: Herttuat on Herttuat-yhtyeen esikoisalbumi vuodelta 1974.


title: Herttuat (yhtye)

text: Herttuat oli suomalainen iskelmäorkesteri, joka julkaisi nimeään kantavan albumin "Herttuat" vuonna 1974.


title: Herttuat (yhtye)

text: Yhtyeen jäseniä olivat Aatos Tarkki, Jorma Syrjälä, Hannu Keinänen, Seppo Karhemaa ja pääasiallinen laulusolisti Juhani Markola, joka sittemmin lähti uudelleen soolouralle. Vuonna 1976 kosketinsoittajaksi vaihtui Simo Laiho ja basistiksi sekä toiseksi solistiksi Åke Lahtinen.


title: Herttuat (yhtye)

text: Vuonna 1979 Herttuat teki Valkeakosken Hakan jalkapallojoukkueelle kannatuslaulun "Hakapotkut".


title: Herttuat

text: Herttuat voi viitata seuraaviin:


title: DealExtreme

text: DealExtreme on kiinalainen elektroniikkaan erikoistunut verkkokauppa. Tilaukset toimitetaan ympäri maailman ilman eri maksua suoraan Hongkongista, Kiinasta. Tuotevalikoima koostuu kodinelektroniikasta, matkapuhelimista ja useista muista pienlaitteita sisältävistä tuotekategorioista. Ostokset maksetaan PayPal-maksujärjestelmän avulla.


title: DealExtreme

text: DealExtremen verkkosivusto on käytettävissä 14 eri kielellä. Sivustolla on myös keskustelualue, jossa asiakkaat voivat kysellä muilta asiakkailta esimerkiksi tuotteiden käyttöongelmissa. Asiakkaat voivat myös kirjoittaa arvosteluja tuotteista, ja näin muut asiakkaat saavat tietoa tuotteen laadusta.


title: Sinfonia nro 39 (Mozart)

text: Sinfonia no. 39 Es-duuri (KV 543) on Wolfgang Amadeus Mozartin vuonna 1788 valmistunut sinfonia. Sinfonia valmistui 26. kesäkuuta ja se oli ensimmäinen Mozartin kesällä 1788 säveltämistä hänen viimeiseksi jääneistä kolmesta sinfoniasta. Samana vuonna valmistuivat myös sinfoniat nro 40 ja 41.


title: Sinfonia nro 39 (Mozart)

text: Sinfonia on sävelletty huilulle, klarineteille, fagoteille, käyrätorville, trumpeteille, patarummuille ja jousisoittimille. Teoksen ensiesityksestä ja siitä, esitettiinkö se Mozartin elinaikana ei ole varmaa tietoa. Nykyisin teos kuuluu sinfoniaorkestereiden keskeisiin ohjelmistoihin.


title: Sinfonia nro 39 (Mozart)

text: Ensimmäinen osa alkaa majesteettisella johdannolla ("Adagio"), jota seuraa sonaattimuotoinen "Allegro". Menuetti on 3/4-tahtinen, jossa trion muodostaa kansantanssi ländler. Triossa on klarineteilla merkittävä osuus, missä toinen klarinetti säestää alarekisterissä.


title: Keidasteoria

text: Keidasteoria on näkemys, jonka mukaan maanviljely alkoi Lähi-idässä ensiksi kuivilla alueilla sijaitsevissa keitaissa, jotka olivat jokien tai lähteiden kastelemia. Keidasteorian esitti 1900-luvun alussa arkeologi Raphael Pumpelly. Hän oli käynyt katsomassa muinaisia keitaiden lähelle rakennettuja Turkmenistanin asuinpaikkoja.


title: Keidasteoria

text: Keidasteoriaa tuki myöhemmin 1900-luvun alkupuolella tunnettu arkeologi Gordon Childe. Vuonna 1948 eräs tutkija esitti kaivauksiinsa vedoten tulokset, jonka mukaan maanviljely ei alkanutkaan keitaissa, vaan sadeviljelynä riittävän kosteilla aroalueilla ja vuorilla. Tämä niin sanottu vuorenrinneteoria hyväksyttiin laajalti tutkijoiden parissa.


title: Keidasteoria

text: Sittemmin on taas saatu keidasteoriaa tukevaa näyttöä. Esimerkiksi muinainen Jeriko jonka asukkaat keräilivät villiviljaa ja siirtyivät ehkä viljelyyn, on luonnonlähteen ja vuoristosta virtaavan joen lähellä. Tell Aswad oli soiden ympäröimällä järven rannalla. Muut varhaiset maanviljelypaikat olivat tulvatasangoilla (Gesher, Mundata Genesaretinjärvestä etelään) tai vuorten juurilta virtaavien jokien "tulvasuistojen" lähellä.


title: Keidasteoria

text: Monet varhaiset maanviljelykylät, niin sanotut esikeraamiset neoliittiset kylät, sijaitsevat joko sadeviljelylle sopivan rajan kohdalla tai sen kuivemmalla puolella. Selvästi liian kuivia esikeraamisia neoliittisia keskuksia ovat Etelä-Levantin Baidha ja Basta sekä Nahal Hamar, ja Pohjois-Mesopotamian Bougras. Juuri 300 mm rajan kuivemmalla puolella sijaitsevat Tell Abu Hureyra ja Tell Mureybat sekä Jeriko. Juuri 300 mm rajan kostealla puolella sijaitsivat Ain Ghazal Jerf al Ahmar ja Ali Kosh. Mutta esimerkiksi Hureyra ja Mureybat jäävät 200 mm:n sademäärärajan sisään.


title: Yoshimi Ozaki

text: Yoshimi Ozaki (s. 1. heinäkuuta 1981) on japanilainen kestävyysjuoksija.


title: Yoshimi Ozaki

text: Ozaki saavutti Berliinin MM-kilpailuissa 2009 maratonilla hopeaa ajalla 2.25.25. Hän hävisi kiinalaiselle Bai Xuelle kymmenellä sekunnilla. Vuonna 2006 Ozaki sijoittui maastojuoksun MM-kilpailujen pitkällä matkalla 19:nneksi ja saavutti joukkuepronssia. Vuonna 2007 hän sijoittui maantiejuoksun MM-kilpailuissa 13:nneksi ja saavutti jälleen joukkuepronssia. Vuonna 2010 hän oli puolimaratonin MM-kilpailuissa yhdeksäs ja sai joukkuepronssia. Daegun MM-kilpailuissa 2011 hän sijoittui maratonilla 18:nneksi.


title: Yoshimi Ozaki

text: Uransa toistaiseksi parhaan maratonajan 2.23.30 Ozaki juoksi Tokiossa marraskuussa 2008.


title: Thor (yhtye)

text: Thor on kanadalainen heavy metal -yhtye.


title: Thor (yhtye)

text:
Jon Mikl Thor perusti yhtyeen vuonna 1978. Samana vuonna yhtye julkaisi esikoisalbuminsa Keep the Dogs Away.
Yhtye lopetti toimintansa, ja Jon Mikl palasi kehonrakennuksen pariin. Kuitenkin vuonna 1983 bändi koottiin kasaan uudestaan ja julkaisi Unchained-nimellä kulkevan EP:n. Heti kahden vuoden päästä heiltä tuli kokopitkä Only The Strong.
Thorin lavaesiintymiseen kuului muun muassa laulaja Thorin puhaltaminen kuumavesipulloon, kunnes pullo räjähtää, rautatangon vääntäminen ja tiilten rikkominen päällään.
Yhtye hajosi taas vuonna 1986 ja Jon Mikl'llä oli aikaa muun muassa näyttelemiselle.


title: Thor (yhtye)

text: Kymmenen vuotta myöhemmin yhtye julkaisi kokoelmalevyn Ride of the Chariots (An-Thor-Logy). Tätä kokoelmaa seurasi yhtyeen uudet tuotokset, kuten vuonna 1998 ilmestynyt Thunderstruck (Tales from the Equinox).


title: Thor (yhtye)

text: Thor on esiintynyt Suomessa Sauna Open Air ja South Park-festivaaleilla, Pitkämies-sarjakuvakaupassa vuonna 2009, sekä 1. kesäkuuta 2011 Dom-ravintolassa, Helsingissä. Vuonna 2015 julkaistiin dokumenttielokuva I Am Thor. Elokuvassa Thor esiintyy myös Suomessa. YLE esitti elokuvan Teema-kanavalla toukokuussa 2016.


title: Igelstabron

text: Igelstabron on 2 140 metriä pitkä rautatiesilta Södertäljen eteläpuolella Ruotsissa. Silta on Ruotsin pisin ja korkein rautatiesilta. Sillalla kulkee kaksi raidetta lukuun ottamatta sen länsipäässä Södertälje sydin aseman kohdalla olevaa neliraiteista osuutta. Silta ylittää Södertäljen kanavan sekä E4-moottoritien.


title: Igelstabron

text: Igelstabron avattiin liikenteelle samaan aikaan läntiseen päärataan () kuuluvan Grödingebananin kanssa tammikuussa 1995.


title: Think

text: Think voi tarkoittaa muun muassa seuraavia asioita:


title: Svenska samskolan i Tammerfors

text: Svenska samskolan i Tammerfors on ruotsinkielinen peruskoulu ja lukio Tampereella Kaakinmaan kaupunginosassa. Se aloitti toimintansa 2. syyskuuta 1895 ja on siten yksi Tampereen vanhimmista kouluista. Svenska samskolan i Tammerfors on yksityinen koulu, jonka toimintaa ylläpitää rekisteröity yhdistys "Föreningen för Svenska samskolans i Tammerfors upprätthållande r.f.". Koulussa opiskeli 2016 reilut 300 oppilasta. ja se sijaitsee Kaakinmaan kaupunginosassa osoitteessa Koulukatu 14 August Krookin piirtämässä rakennuksessa vuodelta 1902.


title: Svenska samskolan i Tammerfors

text: Vuonna 2014 koulu tuli Suomen tietotoimiston vertailussa Pirkanmaan parhaaksi lukioksi verrattaessa ylioppilastutkinnon neljän pakollisena kirjoitettavan aineen pistemäärien keskiarvoja.


title: Nnamdi Anusim

text: Nnamdi Lucky Anusim (s. 11. heinäkuuta 1972 Mbaitoli) on nigerialainen pikajuoksija, joka on asunut Suomessa vuodesta 2003 lähtien. Hän edustaa Hollolan Urheilijat -46:a, jota ennen hän edusti Lahden Ahkeraa vuodet 2006–2008.


title: Nnamdi Anusim

text: Anusimilla on kokemusta Afrikan-mestaruuskilpailuista 1990 ja Kansainyhteisön kisoista 1994, minkä lisäksi hän oli mukana Sydneyn olympialaisissa 2000 Nigerian viestijoukkueen jäsenenä. Hän on kilpaillut myös nuorten MM-kisoissa 1990 sekä All-African Gameseissä 1991 ja 1995.


title: Nnamdi Anusim

text: Anusim saavutti pronssia 60 metrillä SM-halleissa 2009 Mustasaaressa ajalla 6,89. Hän voitti kultaa 35-vuotiaiden 100 metrillä veteraanien MM-kilpailuissa 2009 Lahdessa ajalla 10,94. Kalevan kisoihin hän on osallistunut vuosina 2006, 2008 ja 2009.


title: Yhdysvaltain ympäristöpolitiikka

text: Tämä artikkeli käsittelee Yhdysvaltain ympäristöpolitiikkaa.


title: Yhdysvaltain ympäristöpolitiikka

text: Vuonna 2002 amerikkalaisista 63 % koki ympäristönsuojelun ensisijaiseksi tehtäväksi.


title: Yhdysvaltain ympäristöpolitiikka

text: Yhdysvaltain ympäristönsuojeluvirasto (Environmental Protection Agency, EPA) koordinoi ympäristönsuojelua vuodesta 1970. Ronald Reagan nimitti EPA:n johtoon teollisuuden edustajan. "US Forest Service" USFS on Yhdysvaltojen maatalousministeriön metsäosasto vuodesta 1905.


title: Yhdysvaltain ympäristöpolitiikka

text: 1840-luvulla Ralph Waldo Emerson ja Henry David Thoreau korostivat luonnon merkitystä ihmisen hyvinvointiin. John Muir (Kalifornia) perusti Sierra Clubin vuonna 1892. Muir ajoi kansallispuistojen perustamista arvokkaiden luontokohteiden suojelemiseksi. Vuonna 1872 perustettiin Yellowstone, mikä oli maailman ensimmäinen kansallispuisto.


title: Yhdysvaltain ympäristöpolitiikka

text: Theodore Roosevelt tuki vuosina 1901-1909 suuntausta, joka pyrki rajoittamaan suurkapitalistien monopolipyrkimyksiä, parantamaan naisten asemaa, kieltämään lapsityövoiman ja turvaamaan elintarvikkeiden puhtauden. Roosevelt tuki myös luonnonsuojelua. Hän perusti monia kansallispuistoja, vihki luonnonmonumentteja ja villieläinten suojelualueita. Hänen aikanaan laajennettiin Yhdysvaltojen kansallismetsäjärjestelmää ja luotiin riistansuojelualueet ("National Wildlife Refuge"). Roosevelt kannusti luonnonvarojen kestävää käyttöä. Suuren laman aikana taisteltaessa työttömyyttä vastaan Roosevelt perusti Luonnonvarain suojelujoukot ("Civilian Conservation Crops") metsien ja kansallispuistojen hoitoon. Jimmy Carterin aikana 1977-1981 perustettiin luonnonsuojelualueet Alaskaan.


title: Yhdysvaltain ympäristöpolitiikka

text: Yhdysvallat on maailman suurimpia hiilidioksidin tuottajia, eikä ole allekirjoittanut Kioton pöytäkirjaa. Hiilikaivosyhtiöt lahjottivat republikaaneille 20 miljoonaa $ vuonna 2000. Tim Flanneryn mukaan USA:n hallituksen myötätunto hiiliteollisuuden puheille, osoittaa että he ovat ostettavissa. EPA:n vuoden 2002 vuosikatsauksesta poistettiin ilmastonmuutosta koskeva osa.


title: Yhdysvaltain ympäristöpolitiikka

text: Kemianteollisuus ja energiateollisuus perusti harhaanjohtavia organisaatioita, jotka pyrkivät herättämään epäilystä ilmastonmuutoksesta ja vähentämään hiilipäästöjä. "Global Climate Coalition" oli 50 öljy-, kaasu, auto ja kemianteollisuuden järjestö, joka perustettiin vuonna 1989. DuPont ja PB erosivat vuonna 1997 ja Texaco vuonna 2000. Exxon Mobil, Chevron ja General Motors olivat toiminnassa mukana sen loppuun asti. Harhautusorganisaatioihin sisältyy "Frontiers of Freedom" ja "Cooler Heads Coalition".


title: Yhdysvaltain ympäristöpolitiikka

text: Exxon Mobil:n vuosina 2000-2003 rahoittamiin ilmastonmuutosta kyseenalaistaviin tutkimushautomoihin sisältyy: "Competitive Enterprise Institute" 1,38 miljoonaa $, "American Enterprise Institute" 0,96 miljoonaa $, "Frontiers of Freedom" 612 000 $, "Heritage Foundation" 340 000 $, "Cato Institute" 75 000 $ ja "Arizona State University of Climatology" 50 000 $.


title: Yhdysvaltain ympäristöpolitiikka

text: Princetonin yliopiston tutkijoiden Steven Pacala ja Robert Socolov mukaan kilpailukykyisin tekniikka hiilidioksidin vähentämiseen sähköntuotannossa on tuulivoima.


title: Yhdysvaltain ympäristöpolitiikka

text: Donald Trump nimitti vuonna 2016 konseravatiivisen ajatushautoman johtajan Myron Ebell johtamaan EPAn muutoksia. Ebell mukaan ilmastonmuutoksesta ei tarvitse olla huolissaan ja the Clean Power Plan on laiton. Ebell on Washington Post lehden mukaan pitkän linjan ilmastoskeptikko.


title: Yhdysvaltain ympäristöpolitiikka

text: Keijo Korhosen mukaan Alaskan öljyntuotanto kattaisi USA:n kysynnän ehkä yhdeksi vuodeksi. Alaskan öljynporaus, sen rakennukset, tiet ja putkistot voivat tuhota herkän arktisen luonnon. Alue on suojeltu vuodesta 1980. Bush kumosi suojelun. Alaskan luonnonsuojelualueiden avaaminen öljynporaukselle on kallista ja epävarmaa. On myös arveltu, että öljy-yhtiöt pyrkivät vain nöyryyttämään luonnonsuojelijoita.


title: Yhdysvaltain ympäristöpolitiikka

text: FAO:n mukaan (2007) yli puolet maailman metsistä on viidessä maassa: Venäjä, Brasilia, Kanada, Yhdysvallat ja Kiina. Yhdysvaltojen lainsäädäntö kielsi puun viennin valtionmetsistä, mutta yksityismetsiä laki ei kata. Puun vienti Oregonista ja Washingtonista Japaniin kuusinkertaistui vuosien 1961–1974 välillä. Se johti vanhojen metsien määrän ja pinta-alan laskuun. 1930-luvulla suosittiin harvennushakkuita. 1940-luvulta metsäyhtiöt suosivat avohakkuita, koska ne olivat harvennushakkuita halvempia. Hakkuukierroksi tuli 100 vuotta ja vanhempia puita ei ole. Kestävän hakkuun määräksi arvioitiin vuonna 1949 0,75 milj. kuutiota ja kaadetun puun määrä oli vuosittain 1,65 milj. kuutiota. Metsän suojelijat ”puissa istujat” kapusivat pelastettaviin puihin. Oregonin poliitikot tukivat suojelijoita. Vuonna 1978 ja 1990-luvulla erämaa-alueisiin liitettiin "French Pete" ja "Opal Creek".


title: Yhdysvaltain ympäristöpolitiikka

text: Bill Clintonin aikana laadittiin "Forest Plan for a Sustainable Environment" asiakirja. Siinä luotiin aarniometsien suojelualueita vanhoille metsille ja niiden lajeille.


title: Yhdysvaltain ympäristöpolitiikka

text: Vuonna 1950 Pohjois-Amerikassa oli 2/3 maailman vesivarannosta ja vuonna 1985 osuus oli 1/3.


title: Yhdysvaltain ympäristöpolitiikka

text: Yhdysvallat kielsi vuonna 1991 merinisäkkäiden suojelulakiin vedoten tonnikalan myynnin, jos kalastajat eivät käytä delfiinejä suojelevia verkkoja. Gatt päätti, että kielto oli laiton.


title: Yhdysvaltain ympäristöpolitiikka

text: Yhdysvaltain vieraslajien aiheuttamat satotappiot ja tuhot puun tuotannolle ja maanviljelylle on yli 100 mrd. $ vuodessa.


title: Yhdysvaltain ympäristöpolitiikka

text: Yhdysvaltain lakeihin ja sopimuksiin sisältyy:


title: Rahi

text: Rahi on käsi- ja selkänojaton jakkaran tapainen huonekalu, jota voidaan käyttää jalkajakkaran tavoin esimerkiksi jalkojen lepuuttamiseen sohvalla istuttaessa tai itsenäisenä istuimena. Rahia käytetään tyypillisesti sohvan tai nojatuolin kanssa. Huonekaluna rahi on matala, korkeudeltaan lähes poikkeuksetta enintään sohvan istumatason korkuinen ja muodoltaan usein kuutiomainen. Raheja on myös kannellisia, mikä mahdollistaa vaatteiden tai tavaroiden säilyttämisen rahin sisällä. Jotkut rahit voi myös avata ja levittää patjaksi.


title: Punalakkipipilo

text: Punalakkipipilo ("Pipilo chlorurus") on pohjoisamerikkalainen varpuslintu.


title: Punalakkipipilo

text: Linnun pituus on noin 16 cm. Sen höyhenpuku on pääosin harmahtava, siivissä ja pyrstössä on kirkkaanvihreät kuviot, päälaki on tiilenpunainen ja kurkku valkoinen. Nokka on kartiomainen ja päälaen höyhenet nousevat usein töyhdöksi. Sukupuolet ovat lähes samannäköisiä, naaras on väreiltään hieman haileampi. Lintu on käytökseltään alikasvoksessa piilotteleva.


title: Punalakkipipilo

text: Punalakkipipilot elävät Yhdysvaltain läntisessä osassa 1,7 miljoonan neliökilometrin laajuisella alueella ja sen populaation koko on noin 4,1 miljoonaa yksilöä. Se on lyhyen matkan muuttolintu, joka talvehtii Yhdysvaltain lounaisimmissa osissa ja Meksikossa.


title: Punalakkipipilo

text: Laji asuu tiheissä pensaikoissa, harvemmin yksittäisiä pensaita kasvavalla avomaalla.


title: Punalakkipipilo

text: Punalakkipipilot pesivät tavallisesti kahdesti kesän aikana. Ensimmäiset munapesät tavataan toukokuun alussa ja viimeiset heinä-elokuussa. Pesä on avoin kuppi maassa tai lähellä maanpintaa. Munamäärä on 3–5 ja haudonta-aika noin 12 päivää. Vain naaras hautoo. Poikaset lähtevät pesästä 11–14 päivän ikäisinä.


title: Punalakkipipilo

text: Lajin ruokavalio koostuu siemenistä, pienistä selkärangattomista, marjoista sekä hedelmistä.


title: Yuri Kanō

text: Yuri Kanō (s. 27. lokakuuta 1978) on japanilainen kestävyysjuoksija.


title: Yuri Kanō

text: Kanō sijoittui Berliinin MM-kilpailuissa 2009 maratonilla seitsemänneksi ajalla 2.26.57. Uransa toistaiseksi parhaan maratonajan 2.24.27 hän juoksi Tokiossa marraskuussa 2008.


title: Yoshiko Fujinaga

text: Yoshiko Fujinaga (s. 15. elokuuta 1981) on japanilainen kestävyysjuoksija.


title: Yoshiko Fujinaga

text: Fujinaga sijoittui Berliinin MM-kilpailuissa 2009 maratonilla 14:nneksi ajalla 2.29.53. Sevillan MM-kilpailuissa 1999 hän karsiutui 5 000 metrin juoksun alkuerissä.


title: Yoshiko Fujinaga

text: Maastojuoksun MM-kilpailuissa Fujinaga saavutti nuorten sarjassa pronssia Belfastissa 1999. Aikuisten sarjassa hän sijoittui 25:nneksi Oostendessa 2001 ja 21:nneksi Belfastissa 2002.


title: Yoshiko Fujinaga

text: Uransa toistaiseksi parhaan maratonajan 2.25.40 Fujinaga juoksi Lontoon maratonilla huhtikuussa 2011.


title: Evangelion

text: Evangelion on puolalaisen extreme metal -yhtye Behemothin yhdeksäs albumi. Euroopassa albumi julkaistiin 7. elokuuta 2009, Yhdysvalloissa 11. elokuuta. Levy äänitettiin Gdańskissa Puolassa.


title: Evangelion

text: Bändi jatkaa levyllä muutaman edellisen julkaisun viitoittamaa tietä kohti enemmän death metal -vaikutteiseen musiikkiin. Perinteisten bändisoittimien lisäksi levyllä on mukana myös kuoro, sitra ja puhaltimia.


title: Evangelion

text: Levy nousi ilmestymisviikollaan Suomen albumilistan 17. sijalle. Kotimaassaan Puolassa se saavutti pian 1. sijan. Levy on saavuttanut myös monessa muussa maassa hyviä listasijoituksia.


title: Evangelion

text: Levyn nimi tulee kreikan kielestä ja tarkoittaa "Jumalan sanan levittämistä" tai "hyvien uutisten levittämistä". Levyllä on käytetty runsaasti symboliikkaa, joka tulee ilmi jo levyn kansitaiteesta, jossa Babylonin huora ratsastaa seitsemänpäisellä hirviöllä ja Mooseksen tekemät Kymmenen käskyn taulut makaavat särjettyinä hänen jalkojensa juuressa.


title: Lappeenrannan vaakuna

text: Lappeenrannan vaakuna on saanut aiheensa kaupungin sinetistä vuodelta 1652. Sinetin metsäläinen on peräisin kaupungin alkuperäisestä nimestä "Lappstrand", josta myöhemmin, vuonna 1721 tuli "Willmanstrand" (vildmansstrand) etuliitteen alkuperäisen merkityksen tulkinnan perusteella; sen ajan ruotsin kielessä sana "lapp" viittasi metsäläisiin eikä nykykielen mukaisesti saamelaisiin.


title: Lappeenrannan vaakuna

text: Vaakunan selitys kuuluu: ”Hopeakentässä luonnonvärinen metsäläinen, pidellen maahanlaskettua nuijaa, seisomassa vihreällä maalla. Otsan ja vyötäisten ympärillä vihreä seppele.” Vaakunan on piirtänyt uudelleen Olof Eriksson, ja se vahvistettiin käyttöön 29. joulukuuta 1954.


title: Debreceni VSC

text: Debreceni VSC on vuonna 1902 perustettu unkarilainen jalkapalloseura Debrecenistä. Se pelaa maan korkeimalla sarjatasolla OTP Bank Ligassa. Joukkue osallistui Mestareiden liigaan kaudella 2009–2010. Seura pelaa kotiottelunsa 10 200 katsojaa vetäjällä Stadion Oláh Gábor Útilla. Vuonna 2010 on tarkoitus valmistua uuden Debreceni Stadionin, jonne mahtuu 35 000 katsojaa.


title: Debreceni VSC

text: Vaikka seuralla on pitkä historia, sen todelliset menestysvuodet alkavat vuodesta 1999. Vuosina 1999–2012 Debrecenissä on juhlittu Unkarin mestaruutta kuudesti, cup-voittoa viidesti, liigacupin voittoa kerran sekä supercupin voittoa viidesti.


title: Mäntysirkkuli

text: Mäntysirkkuli ("Peucaea aestivalis") on pohjoisamerikkalainen varpuslintu, joka on nimetty amerikkalaisen luonnontutkijan John Bachmanin kunniaksi. Lajista tunnetaan kolme alalajia: "P. a. aestivalis", "P. a. bachmani" ja "P. a. illinoensis".


title: Mäntysirkkuli

text: Linnun pituus on noin 12–15 cm ja paino keskimäärin 21 g. Sen höyhenpuku on ruskehtava ja punertavaviiruinen. Nokka on kartiomainen ja päälaki punaruskea. Sukupuolet ovat samannäköisiä. Koiraan laulua kuvataan erääksi kauneimmista linnunlauluista.


title: Mäntysirkkuli

text: Mäntysirkkulit elävät Yhdysvaltain kaakkoisosassa, pääasiassa Floridassa ja Meksikonlahden alueella. Se on taantunut voimakkaasti viime vuosikymmeninä elinympäristöjen tuhoutumisen seurauksena. Bongarit häiritsevät toisinaan lajin pesintää.


title: Mäntysirkkuli

text: Mäntysirkkulit suosivat tiheää, nuorta, kulon jälkeen syntynyttä männyntaimikkoa, mutta pesivät myös varttuneissa tammi- ja mäntymetsissä. Niitä tavataan myös avomaalla.


title: Mäntysirkkuli

text: Mäntysirkkulinaaras rakentaa pesän hyvään kätköön maahan. Pesä on rakennettu ruohonkorsista ja vuorattu karvoilla ja hienoilla kuiduilla. Munamäärä on 2–5, keskimäärin 3,9, ja haudonta-aika noin 1214– päivää. Vain naaras hautoo. Poikaset lähtevät pesästä lentokyvyttöminä 9–10 päivän ikäisinä, ovat aikuisen kokoisia 25 päivää vanhoina ja itsenäistyvät noin 35 päiväisinä. Lehmäturpiaali ("Molothrus ater") loisii niiden pesiin.


title: Mäntysirkkuli

text: Lajin ruokavalio koostuu siemenistä ja pienistä selkärangattomista.


title: Dave Simmonds

text: Dave Simmonds (25. lokakuuta 1939 Lontoo - 23. lokakuuta 1972 Rungis, Ranska) oli brittiläinen ratamoottoripyöräilijä. Hän voitti 125cc-luokan maailmanmestaruuden vuonna 1969. Simmonds ajoi ratamoottoripyöräilyn MM-osakilpailuja 50cc-, 125cc-, 250cc-, 350cc- ja 500cc-luokissa.


title: Dave Simmonds

text: Dave Simmonds ajoi ensimmäisen MM-osakilpailunsa vuonna 1965, mutta vuoteen 1969 asti hän osallistui vai yksittäisiin kilpailuihin. Simmonds pääsi vuonna 1969 kiertämään koko MM-sarjan Kawasakilla. Hän voitti kaudella kahdeksan osakilpailua ja maailmanmestaruuden. Maailmanmestaruus oli ensimmäinen Kawasakilla ajettu. Simmondsin paras kausi 500-kuutioisissa oli 1971, kun hän oli osakilpailuissa neljä kertaa palkintopallilla ja MM-sarjan kokonaispisteissä neljäs.


title: Dave Simmonds

text: Dave Simmonds kuoli vuonna 1972, kun hän oli osallistumassa MM-sarjan ulkopuoliseen kilpailuun Rungis'ssa Pariisin lähellä. Simmonds oli pelastamassa naista palavasta asuntovaunusta, kun kaasupullo räjähti. Simmonds menehtyi palovammoihinsa.


title: Unreleased & Revamped

text: Unreleased & Revamped on rap-ryhmä Cypress Hillin vuonna 1996 julkaisu EP.


title: Unreleased & Revamped

text: EP sisältää bändin edellisiltä levyiltä tuttuja kappaleita remix-versioina.


title: Pipilot

text: Pipilot ("Pipilo") on sirkkulien (Passerellidae) heimoon kuuluva varpuslintusuku.


title: Pipilot

text: Pipilot ovat pieniä tai keskikokoisia varpuslintuja, joilla on pitkähkö pyrstö. Ne liikkuvat yleensä kasvillisuuden kätköissä ja ovat melko vaikeasti havaittavia, joskin niiden tunnusomaiset äänet ilmaisevat ne. Pipilot elävät Pohjois-Amerikassa, Meksikossa ja Yhdysvaltain etelä- ja länsiosissa.


title: Pipilot

text: Suvussa on 4 lajia:


title: Command & Conquer 4

text: Command & Conquer 4: Tiberian Twilight on Electronic Artsin kehittämä ja alun perin vuonna 2010 Windowsille julkaisema "Command & Conquer"-tietokonestrategiapelisarjan videopeli.


title: Command & Conquer 4

text: Peli sijoittuu tiberium-jatkumoon, jossa GDI ja Nod yhä käyvät taistelua maapallon herruudesta ja tiberiumista. EA Los Angeles on ilmoittanut, että tiberium-jatkumon tarina päättyy Command & Conquer 4:een.


title: Command & Conquer 4

text: On vuosi 2062 ja ihmiskunta on sukupuuton partaalla, sillä kuuden vuoden kuluttua salaperäinen muukalaismineraali tiberium tekee maapallosta täysin asuinkelvottoman, joten sekä Global Defense Initiative (GDI) ja Nodin Veljeskunta löytävät itsensä tilanteesta, jossa heillä on sama päämäärä: pysäyttää tiberiumin kasvu. Mutta entä mitkä ovat Nodin veljeskunnan salaperäisen johtajan Kanen suunnitelmat tänä aikana? Tutkittuaan Tacitusta 10 vuoden ajan Kane marssii GDI:n päämajaan ja muodostaa GDI:n kanssa Tiberiuminhallintaverkoston, jonka tarkoituksena on hallita Tiberiumin leviämistä ja muuttaa Tiberium halvaksi voimanlähteeksi. 15 vuotta myöhemmin Tiberium on melkein hävitetty maasta. Jatkuvat levottomuudet kuitenkin aiheuttavat osapuolten välille neljännen ja viimeisen Tiberiumsodan.


title: Command & Conquer 4

text: Pelissä pelaaja ohjaa komentaja Parkeria, jonka päähän on asennettu erikoisimplantti. Pelaaja saa valita avustaako hän Kanea vai Eversti Louise Jamesia. Kanen tavoitteena on aktivoida Tiberiumhallintaverkoston ja Parkerin päähän asennetun implantin avulla muukalaisrotu Scrinien rakentama Threshold tornin portaali, jotta hän voisi poistua maasta. Nodin separatistit joita johtaa mielipuoli komentaja Gideon ja GDI:n eversti Jamesin joukot yrittävät estää Kanea onnistumasta. Molempien kampanjoiden lopussa Kane saa vakuutettua Parkerin aktivoimaan implanttinsa avulla viimeisen Scrinien Threshold tornin portaalin vaikka eversti James ampuu Parkeria kuolettavasti. Kane kiittää pelaajaa ja astuu portaaliin poistuen maasta uskollisimpien kannattajiensa mukana. Maailmassa on taas rauha ja Tiberium on hävitetty maasta lopullisesti.


title: Hepolan koulu (Kemi)

text: Hepolan koulu on Hepolan kaupunginosassa Kemissä sijaitseva peruskoulu. Koulu on yksi kuudesta Kemin kaupungin peruskoulusta.


title: Hepolan koulu (Kemi)

text: Hepolan koulussa on hieman yli 500 oppilasta vuonna 2016. Hepolan Koulussa järjestettiin olympialaisten kunniaksi Talviolympialaiset vuonna 2008. Olympialaiset järjestettiin myös vuonna 2009. Koulun rehtorina toimii Vesa Ruokamo. Koulu sijaitsee Hepolan keskellä. Koululla on myös oma lehti, Hepolaari, joka usein ilmestyy Kemin paikallislehdessä, Meri-Lapin Helmessä.


title: Rusopyrstöt

text: Ruaopyrstöt ("Erythrocercus") eli aiemmalta nimeltään pikkumonarkit on silkkikerttusten heimoon kuuluva varpuslintusuku. Rusopyrstöjen sukuun kuuluu BirdLifen mukaan kolme lajia. Toisissa lähteissä suku on luokiteltu bulbuleiden tai monarkkien heimoon.


title: Tapani III

text: Tapani III oli Unkarin kuningas vuosina 1161–1172. Hän oli kuningas Géza II:n vanhin poika, ja nousi valtaan isänsä kuoltua nuorena. Kuuden viikon kuluttua hän joutui setiensä syrjäyttämäksi, ja maanpakoon Itävaltaan. Vuoden kuluttua hän palasi valtaan. Saadakseen valtaannousulleen Bysantin keisarin tuen, hän suostui antamaan nuoremman veljensä Bélan, Dalmatian ja Kroatian herttuan, kasvatettavaksi Bysantin hovissa. Bysantti vaati myös Dalmatiaa ja Kroatiaa haltuunsa, ja vuoteen 1167 jatkuneessa sodassa Tapani III joutui luovuttamaan nistä osia Bysantille.


title: Romsdalen

text: Romsdalen on Norjan Møre ja Romsdalin ja Opplandin läänien alueella sijaitseva laakso.


title: Romsdalen

text: Laakson pohjoinen pää sijaitsee lähellä Åndalsnesin kaupunkia Rauman kunnassa ja eteläinen pää Lesjaskogsvatnet-järven luona Lesjan kunnassa, jonka jälkeen se yhdistyy Lordalenin laaksoon.


title: Romsdalen

text: Laakson pohjoispäässä sijaitsee Euroopan korkein, noin 1 100 -metrinen, pystysuora kallionseinämä Trollveggen. Merenpinnan tasosta korkein Trollveggeniin yhteydessä oleva huippu on 1 788 metriä korkea Store Trolltind. Seinämää vastapäätä sijaitsee 1 550 metriä korkea Romsdalshornet, joka silmiinpistävän profiilinsa vuoksi on myös varsin tunnistettava maamerkki laaksoa lähestyttäessä. Huippujen ja laakson pohjan väliset korkeuserot ovat varsin suuria, sillä laakson pohja ei ole merkittävästi merenpinnan tasoa korkeammalla.


title: Romsdalen

text: Åndalsnesiin johtava Rauman rautatie (Raumabanen) kulkee laakson läpi ja ylittää välillä laakson pohjalla virtaavan Raumajoen pitkin 79 metriä korkeaa Kylling bru -rautatiesiltaa, joka on Norjan toiseksi korkein kivinen kaarisilta. Laakson läpi kulkee myös Eurooppatie 136.


title: Nousiaisten lukio

text:
Nousiaisten lukio on Nousiaisissa Varsinais-Suomessa sijaitseva lukio, jossa on noin 220 oppilasta ja 20 opettajaa. Se on perustettu vuonna 1976.
Koulu sijaitsee Nousiaisten yläkoulun eli Henrikin koulun yhteydessä.


title: Ladislaus II

text: Ladislaus II oli Unkarin kuningas vuonna 1162–1163. Hän oli kuningas Géza II:n veli. Tämän kuoltua keväällä 1162 valtaan nousi vanhin poika Tapani III. Kuuden viikon kuluttua Ladislaus syrjäytti tämän Bysantin joukkojen ja veljensä tuella. Arkkipiispa kieltäytyi kruunaamasta häntä kuninkaaksi, ja hänet mainitaan usein vastakuninkaaksi. Ladislaus kuoli tammikuussa 1163 hallittuaan vajaan vuoden.


title: Viinintuotanto Suomessa

text: Viinintuotanto Suomessa on sekä marjapohjaisten viinien tuotantoa, että maan eteläisimmissä osissa kestävien viiniköynnöslajikkeiden viljelyä.


title: Viinintuotanto Suomessa

text: Suomessa menestyvät parhaiten hallaa kestävät ja nopeasti kypsyvät lajikkeet. Useimmat Suomessa menestyvät lajikkeet ovat eurooppalaisen viiniköynnöksen ("Vitis vinifera") ja Pohjois-Amerikasta tai Aasiasta kotoisin olevien lähisukuisten lajien välisiä hybridejä. Monet lajikkeet ehtivät kypsyä Etelä-Suomessa myös avomaalla, kunhan niille valitaan aurinkoinen, lämmin ja hallalta suojaisa paikka. Kasvihuoneessa viinirypäleet kypsyvät jopa lauhkean vyöhykkeen pohjoisosissa, kunhan kasvatettavaksi valitaan riittävän nopeasti kypsyvä lajike ja se suojataan hyvin talveksi. Ulkonakin voi rypäleitä kasvattaa, mutta jos valoa ja lämpöä ei ole riittävästi, hedelmistä ei tule kovin makeita.


title: Viinintuotanto Suomessa

text: Viiniköynnöksen ruukkutaimia voi istuttaa alkukesästä syksyyn, mutta juurtumisen ja talvehtimisen kannalta taimi on parempi istuttaa Suomen olosuhteissa alkukesällä, kun hallasta ei ole enää vaaraa. Taimelle sopiva paikka on kasvihuone tai erityisen lämmin ja aurinkoinen paikka, jossa ei ole kovin suurta hallariskiä keväällä tai syksyllä. Paikalla ei saa olla myöskään seisovaa vettä etenkään kasvukauden ulkopuolella. Paras maalaji on hieta. Viiniköynnös ei menesty pelkässä multa- tai turvemaassa, hiekkamaassa tai savessa, sillä niissä esiintyy äärimmäisiä vaihteluja kosteuden suhteen. Sopiva istutuskuoppa on vähintään 50 cm leveä ja 40 - 50 cm syvä. Kuoppa täytetään vedellä ja sinne sekoitetaan multaa, maata, kompostia, kalkkia, lannoitteita ja hivenaineita. Itse viiniköynnös istutetaan mahdollisimman syvälle, jotta sen pääjuuret olisivat turvassa jäätymiseltä. Aitojuurisista taimista voi peittää jopa puolet, mutta perusrungollisista taimista varttamiskohta on jätettävä 2–3 cm maanpinnan yläpuolelle. Maan alle jäävät vesioksat leikataan pois ja juuret levitetään, mikäli purkki on kasvanut niitä täyteen. Maa poljetaan tiiviiksi ja kastellaan runsaasti istutuksen jälkeen. Kasvupaikan voi jättää alkukesällä kuopalle, mikä helpottaa köynnöksen kastelua. Kuoppaa täytetään kesän mittaan. Nuorta köynnöstä tulisi kastella päivittäin poutajaksoilla .


title: Viinintuotanto Suomessa

text: Viiniköynnöstä kannattaa ensimmäisen vuoden jälkeen lannoittaa alkukesällä kukinnan aikoihin. Lannoitus tulee lopettaa viimeistään elokuussa marjojen alkaessa kypsyä, jotta köynnös kypsyttäisi marjansa nopeammin ja ehtisi valmistautua talven tuloon. Samalla vähennetään myös kastelua. Heinäkuun lopussa viiniköynnökselle on hyvä antaa vähän typpeä ja paljon kaliumia sisältävä syyslannoitus, joka edistää versojen talveentumista. Yleinen harhaluulo on, että pohjoisilla viljelyalueilla paksu lumipeite haittaa viiniköynnöksen kasvatusta. Riittävän paksu lumipeite suojaa kuitenkin köynnösten juuristoa ja rungon alinta osaa paleltumiselta. Kylmillä alueilla, kuten Kanadassa ja Siperiassa, viiniköynnöksen kasvatus on ylipäätään mahdollista 1,5 - 2 m paksuisen lumipeitteen ansiosta. Viiniköynnös on hangen sisällä ikään kuin iglussa eikä maanpinnan lämpötila laske paksun hangen alla juurikaan nollan alapuolelle, vaikka ulkona olisi pakkasta kolmekymmentä astetta. Pohjoisilla alueille viinintuotannon ongelmaksi saattaa muodostua tulevaisuudessa lumipeitteen oheneminen. Talvilevon aikana köynnöksen maanpäällisissä osissa ei ole nestekiertoa, eikä pohjoisessa kasvatettujen lajikkeiden versoissa ja silmuissa ei ole havaittu merkittäviä vaurioita, vaikka pakkasta on ollut lyhyen aikaa kolmekymmentäkin astetta .


title: Viinintuotanto Suomessa

text: Ensimmäisenä parina kesänä viiniköynnöksen kannattaa antaa kasvaa melko vapaasti, sillä se vahvistaa runkoa ja juuristoa. Kukinnot kannattaa poistaa, sillä ne hidastavat nuoren köynnöksen kasvua. Alkutalvesta maan jäädyttyä köynnöstä pitäisi kuitenkin uskaltaa leikata tarpeeksi, jotta köynnökseen kehittyisi vahva runko.


title: Viinintuotanto Suomessa

text: 1. syksy: yhteen tai kahteen versoon jätetään 2–4 silmua, muut versot poistetaan kokonaan.


title: Viinintuotanto Suomessa

text: 2. syksy: jätetään korkeintaan neljä oksaa, jotka leikataan 6–7 silmun yläpuolelta, muut versot poistetaan kokonaan.


title: Viinintuotanto Suomessa

text: Ahvenanmaalla kasvatetaan viiniköynnöksiä rypäleviinin tuotantoa varten muutaman hehtaarin alueella.


title: Viinintuotanto Suomessa

text:
Tamperelainen Teiskon seurakunta otti vuonna 2013 käyttöönsä ehtoollisviinikseen lähiviinin, jota viljellään paikallisella viinitilalla Teiskossa. Viini tehdään punaisista Zilka-rypäleistä. www.sundomwine.fi
Suomen ensimmäinen marjaviinin valmistuslupa myönnettiin vuonna 1885. Viinimarjoista tehdyt kuohuviinit kuten "Elysee" tulivat melko suosituiksi. Vuodesta 1995 alkaen on maaseudulla tehty marjoista ja hedelmistä tilaviinejä. Ensimmäinen suomalainen kaupalliseen myyntiin tullut viinirypäleviini - roséviini Aino - valmistettiin Anna-Liisa ja Juha Karvosen Tuusulassa kasvattamista viinirypäleistä vuonna 2007. Sen jälkeen myyntiin on tullut yksi rypäleistä valmistettu valkoviini. Koska Suomi ei ole EU:n jäsenmaana halunnut listautua viinituottajamaaksi, suomalaista aitoa viinirypäleviiniä ei saa myydä viininä, vaan etiketissä viini-sana korvataan lausekkeella "rypäleistä käymisteitse valmistettu mieto alkoholijuoma".


title: Ruohosirkkulit

text: Ruohosirkkulit ("Aimophila") on sirkkulien (Passerellidae) heimoon kuuluva lintusuku.


title: Ruohosirkkulit

text: Ruohosirkkuleista pääosa elää Meksikossa, joitakin lajeja myös Yhdysvalloissa ja Keski- ja Etelä-Amerikassa. Ne ovat vaatimattoman värisiä, varpusen oloisia pikkulintuja, joilla on siemensyöjän kartiomainen nokka. Ne piileskelevät aluskasvillisuuden ja pensaikon suojissa ja ilmaisevat itsensä tunnusomaisilla äänillään. Niiden ravintona ovat siemenet ja pienet selkärangattomat.


title: Ruohosirkkulit

text: Ruohosirkkuleita on 3 lajia:


title: Olav Lundanes

text: Olav Lundanes (s. 11. marraskuuta 1987) on norjalainen suunnistaja.


title: Olav Lundanes

text: Teneron nuorten MM-kilpailuissa 2005 Lundanes voitti kultaa pitkältä matkalta ja viestistä. Seuraavana vuonna Druskininkain nuorten MM-kilpailuissa hän voitti hopeaa pitkältä matkalta sekä pronssia keskimatkalta ja viestistä. Mitalisijojen lisäksi hän oli sprintissä 11. Dubbon MM-kilpailuissa 2007 hän voitti keskimatkan ja pitkän matkan maailmanmestaruudet sekä MM-hopeaa sprintistä ja viestistä. Samana vuonna hän osallistui myös aikuisten MM-kilpailuihin Kiovassa sijoittuen sprintissä 36:nneksi. Miskolcin MM-kilpailuissa 2009 hän sijoittui neljänneksi sprintissä ja seitsemänneksi pitkällä matkalla. Primorskon EM-kilpailuissa 2010 hän voitti viestipronssia. Samana vuonna Trondheimissä hän saavutti hopeaa viestissä yhdessä Carl Waaler Kaasin ja Audun Weltzienin kanssa ja voitti pitkällä matkalla ensimmäisen kahdeksasta maailmanmestaruudestaan. Lundanes on siitä lähtien ollut mitaleilla kaikissa maailmanmestaruuskisoissa lukuun ottamatta vuotta 2013, jolloin hän jätti Suomen MM-kilpailut väliin.


title: Olav Lundanes

text: Seuratasolla Lundanes on ollut voittamassa Jukolan viestiä Halden SK:n riveissä vuosina 2010 ja 2011. Nyt hän edustaa Paimion Rastia.


title: Kefisos

text: Kefisos () tai Kefissos () oli kreikkalaisessa mytologiassa usean eri joen (nykyisin Kifisós, ) ja niiden henkilöitymien nimi.


title: Black Cobra

text: Black Cobra on doom- ja sludge metallia soittava yhtye Los Angelesista. Jason Landrian ja Rafael Martinez perustivat sen vuonna 2002.


title: Mustabulbulit

text: Mustabulbulit ("Hypsipetes") on bulbulien heimoon kuuluva varpuslintusuku. Mustabulbulien sukuun kuuluu BirdLifen mukaan 14 lajia. Suvun lajimäärä vaihtelee eri lähteissä.


title: Simon Ter-Petrosjan

text: Simon Aršakovitš Ter-Petrosjan (lempinimi Kamo; 27. toukokuuta 1882 Gori – 14. heinäkuuta 1922 Tbilisi, Georgian SNT) oli georgilainen vallankumouksellinen bolševikki ja pankkiryöstäjä, joka oli yhteistyössä Josif Stalinin kanssa. Hänet tunnetaan varsinkin vuoden 1907 Tbilisin pankkiryöstön toteutuksesta. Ter-Petrosjan oli syntynyt ja vaikutti Georgiassa, mutta etniseltä taustaltaan hän oli armenialainen.


title: Simon Ter-Petrosjan

text: Suren Erzinkjan kirjoitti hänestä Helsingissä 1934 salanimellä ”H. Lorelli” julkaistun kirjan nimellä "Kamo – tsaarivallan vihollinen".


title: Alberto Hold-Garrido

text: Alberto Hold-Garrido on espanjalais-tanskalainen kapellimestari.


title: Alberto Hold-Garrido

text: Alberto Hold-Garrido opiskeli orkesterinjohtoa Kööpenhaminan kuninkaallisessa musiikkiakatemiassa ja Sibelius-Akatemiassa mm. Jorma Panulan oppilaana. Uransa alussa hän toimi Suomen Kansallisoopperassa apulaiskapellimestarina ja on sen jälkeen johtanut siellä useita oopperaesityksiä mukaan lukien kolme ensi-iltaa.


title: Alberto Hold-Garrido

text: Hold-Garrido oli vuosina 1997-2000 Tukholman kuninkaallisen oopperan kapellimestari ja 2000-03 ylikapellimestari. Hän on vieraillut Grazin oopperassa ja useita kertoja Savonlinnan Oopperajuhlilla.


title: Alberto Hold-Garrido

text: Hold-Garrido on johtanut sinfoniaorkestereita lukuisten Euroopan maiden lisäksi myös Etelä-Amerikassa, Kiinassa ja Etelä-Koreassa.


title: Metal Mammoth

text: Metal Mammoth on yhdysvaltalainen sarjakuvakustantamo, joka tunnetaan parhaiten Heavy Metal -sarjakuvalehden kustantajana. Yhtiön päämaja sijaitsee Rockville Centressä, New Yorkissa.


title: Seututie 749

text: Seututie 749 on Perämeren rannikolla Uusikaarlepyystä Pietarsaareen ja Luodon saariston läpi Kokkolaan kulkeva seututie. Tien pituus on 69 kilometriä. Varsinkin tien saaristo-osuudesta välillä Pietarsaari–Kokkola käytetään nimitystä Seitsemän sillan (saaristo)tie – Sju broars väg.


title: Seututie 749

text: Seututie 749 palvelee Pietarsaaren seutukunnan sisäistä liikennettä sekä liittää alueen asutuskeskuksia valtatieverkkoon. Pietarsaaressa tie on kaupungin eteläinen ohikulkutie. Kokkolassa tie on yksi kaupungin valtaväylä ja pohjoinen ohikulkutie.Tien seitsemän siltaa järjestyksessä Pietarsaaresta Kokkolaan ovat:


title: Vihkiristi

text: Vihkiristi on ristimaalaus keskiajalla rakennetuissa kirkoissa. Kun piispa vihki kirkon, hän teki kirkon seiniin pyhitettyyn öljyyn kastetulla peukalolla 12 ristinmerkkiä. Niitä tuli molempiin sivuseiniin neljä ja päätyseiniin kaksi. Myöhemmin niihin maalattiin ympyrän sisälle nelisakarainen vihkiristi. Vihkiristit ovat kahdentoista apostolin symboleja. Pienissä kappeleissa on ollut neljä vihkiristiä kuvaamassa neljää evankelistaa.


title: Vihkiristi

text: Lohjan Pyhän Laurin kirkossa on säilynyt kaikki 12 vihkiristiä.


title: Seututie 757

text: Seututie 757 on kokonaisuudessaan Kokkolan kaupungin alueella Keski-Pohjanmaalla oleva seututie. Tien pituus on 41 kilometriä. Tie kulkee Kälviän kirkonkylältä Kälviän ja Ullavan kylien läpi, Ullavan kirkonkylän läpi Haapalan kylään kantatielle 63.


title: Seututie 757

text: Tie palvelee lähinnä paikallista ja Kokkolan seutukunnan sisäistä liikennettä. Tie toimii Kälviän kirkonkylän pääraittina (-katuna).


title: Varzuga

text: Varzuga (ven. "Варзуга") on noin 350 asukkaan kylä Kuolan niemimaan eteläosassa Luoteis-Venäjällä. Varzugan kylä on Varzugan maalaiskunnan keskus; kunta kattaa Murmanskin alueen Turjan piirin itäisen puoliskon. Koko maalaiskunnassa asui 729 henkeä (2010 väestönlaskenta).


title: Varzuga

text: Varzugan kylä ("selo") sijaitsee lähellä Vienanmeren rantaa pari sataa kilometriä pitkän Varzugajoen rannalla. Pääelinkeino on kalastus, josta huolehtii kylän väki "Kommunismin oraat" (ven. "Взходы коммунизма") -nimisen osuuskunnan osakkaana. Kalastusta harjoitetaan sekä merellä että joella. Lisäksi kylässä on hotelli, jossa majoitetaan lähinnä lohenpyynnistä kiinnostuneita turisteja, joita kuljetetaan helikopterein joen yläjuoksulle. Ainoa tie Varzugaan kulkee Umban kautta.


title: Varzuga

text: Kylässä on 1400-luvulla rakennettu puukirkko, jota on verrattu jopa Kižin rakennuksiin. Kylää asuttavat lähinnä venäjänkieliset pomortsit, jotka ovat asettuneet alueelle satoja vuosia sitten ilman merkittävämpiä ristiriitoja nykyään vähälukuisten karjalaisten tai turjansaamelaisten kanssa.


title: Varzuga

text: Varzugassa on generaattorilla toimiva sähköntuotanto, peruskoulu ja kauppoja ja kioskeja, joissa myydään turisteille votkaa.


title: House of Yahweh

text: House of Yahweh on yhdysvaltalainen lahko. Se opettaa Yahshuan veren puhdistavan uskovat synnistä, mutta edellyttää myös Mooseksen lain noudattamista jopa siinä määrin, että sen katsotaan tuovan pelastuksen. Nimi Jeesus ei liikkeen opetuksen mukaan ole oikea, vaan muotoa Yahshua on käytettävä. Sapattina vietetään lauantaita. Liike kiistää kolminaisuusopin ja Yahweh ja Yahshua nähdään erillisinä olentoina.


title: House of Yahweh

text: Liikkeen johdossa toimii Yisrayl Hawkins (alun perin "Buffalo" Bill Hawkins). Lahko on saanut julkisuutta muun muassa moniavioisuuden ja jäsentensä tekemien rikosten johdosta. Myös Yisrayl Hawkins on ollut epäiltynä rikoksista, jotka liittyivät lapsityövoiman käyttöön ja moniavioisuuteen. Hänellä on väitetysti yli kolmekymmentä vaimoa.